Tarik balik portal bahasa Mandarin SPRM!

MENYAMBUNG kembali coretan saya di Facebook sebelum ini mengenai tindakan SPRM menyediakan portal dalam bahasa Cina bagi memahamkan orang Cina mengenai rasuah, memang mengejutkan rakyat yang sayangkan negara ini.

Tindakan spontan saya, terus mengeluarkan kenyataan, tindakan yang bodoh. SPRM nak marah pun, marahlah.

Begitu ramai professional yang dilantik, tidak ada seorangkah yang menyuarakan bantahan. Apakah yang sebenarnya, yang bermain dalam pemikiran SPRM ini? Puas saya memikirkan.

Apakah dengan menyediakan portal mandarin SPRM akan dapat mengurangkan masalah rasuah? Apakah dengan fahamnya orang Cina tentang rasuah, maka salah laku ini dapat dikurangkan?

Percayalah, sekiranya kuasa wang masih berada di tangan ultra kiasu, selagi orang Melayu tidak berasa jijiknya rasuah, lebih haram daripada haramnya makan babi, selagi itulah amalan rasuah akan terus berlaku.

Tidak ada yang memberi atau menyogok, mana mungkin datangnya yang menerima. Mana satu yang lebih bersalah? Memberi atau menerima? Dua dua atau yang memberi dahulu? Fikir-fikirkan.

Selagi tidak disokong dengan undang-undang keras rasuah, seperti hukuman penjara seumur hidup atau hukuman mati, selagi itulah rasuah akan terus berlaku.

Inilah yang sepatutnya menjadi fokus kajian SPRM, bukan membazirkan duit kerajaan menyediakan portal bahasa Mandarin.

Bila ada precedent nanti, bertambah besarlah kepala ultra kiasu, mahukan semua institusi kerajaan turut menggunakan bahasa Cina, bagi memahamkan orang Cina tentang peranan semua institusi kerajaan. Sehingga pembanci-pembanci yang membuat banci terpaksa membawa penterjemah bagi memahamkan orang Cina terhadap banci. Semakin mengada-ngada.

Sebab itu, ultra kiasu tidak teragak-agak, memandai-mandai menambah tanda nama jalan dalam bahasa Cina seperti yang berlaku di Kuching, Sarawak baru-baru ini, meskipun bertentangan sama dengan undang-undang pihak berkuasa tempatan. Langsung tidak ada sifat bersalah mengenepikan bahasa kebangsaan secara sengaja.

Apakah kita sudah lupa, dahulunya, siaran berita bahasa Cina di TV2, ke udara pada jam 6.00 petang. Selepas itu, kita beri muka dan tukar kepada masa prima kepada 8.00 malam.

Kemudian, kita mahu ubah balik, kerana mahukan siaran prima menggunakan bahasa kebangsaan sepenuhnya. Akibatnya, ditentang hebat oleh pemimpin ultra kiasu. Akhirnya, siaran berita mandarin kekal jam 8.00 malam. TV7, TV8 dah macam channel di negara China. Belum termasuk lambakan channel swasta. Salah siapa?

Kita sediakan platform, orang Cina tengok berita Cina, siaran Cina, maka jadilah mereka secina-cinanya. Jangan haraplah mereka akan tukaf kepada siaran bahasa Melayu. Sampai bila orang Cina akan belajar memahami bahasa kebangsaan?

Apabila ada bukti yang menjadi precedent, akhirnya semua tidak boleh diubah.

SPRM pun satu hal, jika sudah terlalu banyak belanjawan yang disediakan kerajaan setiap tahun, gunakanlah bagi tujuan yang lebih bermanfaat dengan membuat kajian-kajian yang boleh membantu SPRM dalam membenteras rasuah. Tetapi bukan dalam soal menyediakan portal dalam bahasa Mandarin.

SPRM sudah tentu banyak berjalan melihat pengalaman negara-negara lain di dunia, adakah keadaan ini berlaku? Jawapannya, sudah tentu tidak.

Justeru, sudah sampai masanya Dewan Bahasa dan Pustaka diberikan kuasa untuk memantau semua perkara ini. Kuasa untuk menyaman sesiapa sahaja, termasuk SPRM jika jahil dalam memahami kehidupan bernegara berpaksikan perlembagaan. Kedaulatan perlembagaan tidak boleh dipermainkan.

Melihat kepada iklan-iklan, banner, bunting, poster dan sebagainya begitu mengerikan. Sesiapa bebas untuk menggantung informasi dalam bahasa yang disukai.

Ini belum lagi termasuk SJKC yang dibiayai kerajaan sepenuhnya. Nama-nama SJKC dan lencana SJKC majoritinya tertera dalam bahasa Cina dahulu, ikuti dengan bahasa Melayu. Ada yang langsung tidak menggunakan BM.

Sepenuhnya bahasa Cina. Ini tidak termasuk lagi nama-nama bangunan.

Kita menjadi hairan, apa erti kedudukan bahasa Melayu sebagai bahasa kebangsaan yang termaktub dalam Perlembagaan, perkara 152. Benar, bahasa lain bebas untuk diamalkan, tetapi sama sekali tidak boleh menenggelamkan bahasa kebangsaan.

Cuba lihat bagaimana akhbar Cina yang dibaca majoriti orang Cina, yang terbit dua kali sehari memainkan isu mencinakan orang Cina sehingga menjadi ultra kiasu. Bagaimana berita fitnah sudah menjadi mainan mereka, walaupun kita sering menuding jari akhbar bahasa Melayu yang banyak menfitnah.

Sebab itulah saya menyokong sepenuhnya Menteri Perusahaan Perladangan dan Komoditi, Khairuddin Aman Razali memfailkan saman terhadap akhbar berbahasa Cina, Sin Chew Daily dan Sin Chew Media Corporation kerana fitnah berhubung penggunaan foto peribadi lawatan ke Belanda dan mengaitkan ia dengan lawatan ke Turki baru-baru ini. Khairuddin menuntut ganti rugi RM1 juta kerana penggunaan foto peribadinya bersama isteri dan mendakwa mereka bercuti ketika berada di Turki untuk urusan rasmi pada Julai.

Saman RM1 juta terlalu sedikit berbanding dengan ‘damage’ yang telah dilakukan ultra kiasu ini. Sepatutnya saman RM 50 juta. Biar ultra kiasu tahu langit tinggi ke rendah.

Selama ini, kita asyik menyalah akhbar bahasa Melayu menyebarkan fitnah. Kita tidak pernah melihat bagaimana akhbar ultra kiasu, menjadi bapa penfitnah saban hari.

Mana nak dapat kebebasan sebegini di dunia ini kecuali di Malaysia. Malangnya tidak ada tindakan dikenakan. Sepatutnya KDN sudah lama mengharamkan akhbar yang tidak membawa kepada pembinaan negara bangsa ini.

Apakah kebebasan seperti ini akan diperolehi di negara China?

Baik sungguh pemimpin Islam hari ini. Kerana mahukan undi, yang tidak sepatutnya diberi, terus diberi, sehingga maruah tergadai. Apa balasan yang didapati?

Memetik komentar Azhari Lubis Hamzah (18 September 2020) dalam FB saya, di negara China tidak ada bangsa Melayu mendapat status warganegara dan kad pengenalan palsu untuk dijual. Begitu juga tidak ada bangsa Melayu di negara India yang memiliki status warganegara. Tetapi di Malaysia, bangsa-bangsa bukan Melayu dilayan istimewa oleh bangsa Melayu yang beragama Islam sendiri. Nak warganegara diberikan, walaupun pada asalnya pendatang. Nak bahasa dan mengamalkan budaya adat resam serta agama diberikan kebebasan. Sehinggakan perkataan Tuhan nak ditukar kepada kalimah Allah dalam bible pun diberikan hak. Belum lagi cerita tanah yang diceroboh dapat keistimewaan lebih daripada orang Melayu sendiri, kena ikut undang-undang. Orang Melayu nak berniaga kena ikut undang-undang tetapi mereka dilayan lebih istimewa.

Susu yang diberi, tuba yang dibalas.

Justeru, berkaitan dengan portal mandarin SPRM dan tindakan mengenepikan kedudukan bahasa kebangsaan, sudah tiba masanya Pindaan Akta DBP 1959 dibuat segera. DBP mesti diberikan gigi dan taring. DBP tidak hanya boleh dilihat sebagai institusi menggalakkan penggunaan bahasa Melayu semata-mata. Jika setakat itulah kuasa DBP, sekolah pun mampu lakukan.

DBP mesti diberikan punca kuasa untuk mengambil tindakan terhadap mana-mana pihak yang ingkar terhadap penggunaan bahasa Melayu yang dijamin oleh Perlembagaan.

Prof Dr Ridhuan Tee Abdullah


India kesan dua lagi produk ubat tercemar

NEW DELHI, 21 Rabiulawal 1445H, Sabtu – Norris Medicines India menarik balik sirap batuk dan sirap alahan keluarannya yang didapati tercemar selepas disahkan pengawal selia ubat persekutuan negara.

Ujian dijalankan Pertubuhan Kawalan Standard Pusat Dadah India (CDSCO) menunjukkan ubat-ubatan itu tercemar sama ada dengan dietilena glikol (DEG) atau etilena glikol (EG).

Toksin sama ditemukan dalam sirap batuk buatan India yang pernah dikaitkan Pertubuhan Kesihatan Sedunia (WHO) dan agensi kesihatan lain terhadap kematian lebih 140 kanak-kanak di Gambia, Uzbekistan dan Cameroon pertengahan tahun lalu.

Pengarah Urusan Norris Medicines, Vimal Shah memaklumkan, pihaknya sudah menarik balik dua produk ubatan itu yang hanya dijual di India.

Katanya, CDSCO tidak mencadangkan sebarang bahaya berlaku disebabkan oleh produk yang ditarik balik itu.

“Semua stok ubat-ubatan itu telah ditarik balik dan data diserahkan kepada CDSCO. Kami tidak pernah mengeksport produk ini.

“Kami sedang menyiasat isu itu pada penghujung kajian toksikologi. Kami sudah menyiasat dan tiada bahaya dilaporkan,” katanya.

Menurut ujian makmal CDSCO, produk Trimax Expectorant dibuat pada Januari, mengandungi 0.118 peratus EG, manakala ubat alahan Sylpro Plus Syrup yang dibuat pada Mei, mempunyai 0.171 peratus EG dan 0.243 peratus DEG.

WHO menetapkan had selamat tidak melebihi 0.10 peratus.

Bagaimanapun, Vimal enggan menyatakan jumlah keseluruhan kandungan untuk dua produk sirap keluaran syarikatnya, termasuk pengeluaran yang ditarik balik.- Agensi


MN hanya gimik? Mana naratif perjuangan Islam, Melayu?

BANGI, 8 Rabiulawal 1443H, Jumaat – Muafakat Nasional (MN) yang diharapkan menjadi ‘payung’ dalam memperjuangkan naratif Islam-Melayu seolah-olah ‘terkubur’ selepas pertukaran kerajaan.

Sebelum ini, piagam MN yang dimeterai UMNO dan PAS antara lain bersetuju membentuk kerjasama dengan mengembangkan naratif Islam dan Melayu tanpa menafikan kepelbagaian agama, kaum dan budaya sebagai paksi kepada kestabilan politik, keharmonian kaum serta kesejahteraan negara.

Namun selepas dua tahun detik bersejarah itu, tidak begitu ketara perkara yang diperjuangkan MN.

Justeru, pemerhati politik, Ustaz Haji Omar mempersoalkan sama ada petubuhan MN hanya gimik semata-mata.

“Dulu ketika ditubuhkan, MN dikatakan sebagai kerjasama UMNO-PAS untuk memperjuang naratif Islam-Melayu. Kini dua tahun berlalu, tiada perubahan, kes Adib tidak dibela secara tuntas, tanah rizab Melayu tidak terbela,” luahnya kesal.

Beliau berkata demikian merujuk kepada persoalan dibangkitkan Pengerusi Pertubuhan-Pertubuhan Pembela Islam Malaysia (PEMBELA), Haji Aminuddin Yahaya mengenai pembentukan MN.

“Maka apalah erti air mata orang Melayu yang keluar semasa menandatangani perjanjian Muafakat Nasional PAS-UMNO?

“Adakah itu retorik untuk menipu orang Melayu Islam? Sungguh malang nasib bangsa ini,” soal Haji Aminuddin.

Pengerusi PEMBELA itu berkata demikian sebagai respons kenyataan Ahli Majlis Kerja Tertinggi (MKT) UMNO, Datuk Khaidhirah Abu Zahar yang menyifatkan MN bukan satu pembentukan kerjasama politik yang dibuat secara formal.

Sebaliknya, perjanjian MN itu hanyalah satu piagam politik yang tidak didaftarkan melalui Jabatan Pendaftar Pertubuhan Malaysia (RoS) sebagaimana Barisan Nasional (BN).

Malah, Khaidirah mendakwa UMNO dan PAS masih boleh mewujudkan satu kerjasama politik tidak rasmi bagi menghadapi pilihan raya negeri (PRN) Melaka akan datang sekalipun ruang kerjasama rasmi melalui MN sudah tertutup.


Ada pemimpin politik lindung aktiviti judi dalam talian

KUALA LUMPUR, 26 Zulkaedah 1444H, Khamis – Menteri Dalam Negeri, Datuk Seri Saifuddin Abdullah hari ini mengesahkan wujud pemimpin politik yang melindungi pengendali-pengendali platform perjudian dalam talian di Malaysia.

Beliau menyifatkan kewujudan ‘naungan politik’ tersebut menjadi halangan terbesar pihak kerajaan untuk membanteras jenayah berkenaan.

Mengulas lanjut, beliau berkata, bukan sahaja Malaysia yang menghadapi masalah campur tangan ahli politik di dalam kegiatan perjudian dalam talian tetapi juga negara-negara lain dari benua Amerika dan Eropah.

“Ya memang wujud elemen naungan politik ke atas pengendali judi dalam talian dan saya sahkan.

“Dari situ wujudnya perlindungan dan pengaruh, menyebabkan berlakunya korupsi dan sogokan yang menyebabkan nipis tekad politik untuk mengadakan dan membaharui tekad memerangi kegiatan secara habis-habisan.

“Pusingannya pemain perjudian yang dinaungi ini membalas ‘political master’ ini, lalu ‘political master’ membalas dengan melindungi tindakan mereka… polis faham sungguh corak ini.

“Sebab itu, saya imbas Yang Berhormat Tambun (Datuk Seri Anwar Ibrahim) ada sebut elemen ini, kemudian Suruhanjaya Pencegahan Rasuah (SPRM) melakukan siasatan tetapi tiada maklumat yang kolaboratif,” katanya di Dewan Rakyat hari ini, seperti dilapor BH.

Saifuddin juga menjawab soalan Datuk R Ramanan (PH-Sungai Buloh) yang mempersoalkan mengapa pihak polis begitu sukar mengekang aktiviti perjudian dalam talian dan bertanya jika wujudnya naungan politik yang terlibat di dalam jenayah tersebut.

Jelas beliau, polis begitu memahami ‘corak’ yang wujud itu dan ia memerlukan perhatian serius daripada semua pihak.

“Peringkat pasukan polis radar yang kita kesan, dengan semua data yang saya sebutkan tadi. Ya, ini memang memerlukan perhatian berat.

“Bahkan kita akan semak balik. Apakah wujud kelulusan-kelulusan baharu atau lesen-lesen baharu ataupun wujud atau tidak naungan-naungan ini yang membabitkan orang politik tertentu,” katanya.


Amaran kepada pengkhianat bangsa dan tanah air

SEKITAR dua minggu yang lepas, saya telah terserempak dengan seorang peniaga berbangsa Cina di sebuah restoran di Kuantan.

Dari segi pemakaiannya beliau nampak seperti orang biasa-biasa saja; memakai pakaian yang dipakai kebanyakkan orang malah tidak menampakkan akan seorang yang kaya-raya.

Pada mulanya, saya tidaklah ambil kisah sangat kerana saya biasa sahaja berjumpa dengan pelbagai orang sama ada usahawan atau orang biasa.

Namun, apabila saya mula bersembang-sembang dengan beliau rupa-rupanya beliau mempunyai pelbagai jenis peniagaan seperti balak, emas, pasir, pembinaan dan macam-macam lagi.

Saya amat terkejut, bagaimana beliau mempunyai kesemua lesen berkenaan kerana saya tahu ia bukan mudah untuk diperolehi sesiapa sahaja.

Sudah pasti, nilai dapatan perniagaan beliau ini adalah ratusan juta setahun.

Saya tergamam dan terus menghentikan perbualan. Saya tidak mampu untuk bertanya lanjut kerana saya tersentak dan terenung sebentar; mengapalah hasil kekayaan bumi Melayu kita ini seringkali dikaut bangsa lain? Satu yang perlu dimuhasabah oleh kita semua.

Sebenarnya, ketika itu saya teringatkan kes ribuan hektar tanah kerajaan yang telah diterokai secara haram di Raub tetapi tidak ada tindakan diambil selama berpuluh tahun; bukan berlaku setahun dua, tetapi 40 puluh tahun. Malangnya sehingga hari ini, kes ini masih tergendala.

“Mana ADUN, mana Ahli Parlimen, mana Menteri Besar, mana Pejabat Tanah & Galian, mana SPRM, mana itu dan mana ini?,” soal saya dalam hati.

Mustahil penceroboh-penceroboh ini dapat menjalankan aktiviti tanpa ada perlindungan daripada pihak-pihak tertentu, dan isu ini sudah menjadi ‘sejuk’ pada ketika ini, mungkin ada yang sudah pun lupa.

Saya ingin memberi amaran kepada mereka-mereka yang menjadi pengkhianat bangsa dan tanah air ini, bahawa saya dan rakan-rakan tidak akan duduk diam dan berikrar akan pastikan mereka dibawa ke muka pengadilan.

Jangan ingat kamu ada kuasa, maka kamu akan terlepas dari hukuman!

Oleh itu, saya menyeru dan merayu kepada rakyat sekalian terutama anak-anak negeri Pahang untuk bangkit menentang segala pengkhianat-pengkhianat ini.

Insya-Allah, pada Rabu minggu hadapan, satu memorandum akan dihantar ke pejabat Menteri Besar Pahang sebagai bantahan rakyat terhadap perbuatan terkutuk ini.

Ini langkah pertama kami. Jika ini gagal, maka akan kita akan susuli dengan langkah kedua, ketiga dan seterusnya.

Selagi terdaya saya dan rakan-rakan akan bongkar pengkhianatan mereka ini. Kita tunggu dan lihat.

Bak kata bekas Presiden Amerika Syarikat, mendiang Ronald Reagan:

“You can run but you can’t hide” (kamu boleh lari tapi kamu tidak boleh bersembunyi).

Presiden Ikatan Muslimin Malaysia (ISMA)
Pengerusi Pertubuhan Pembela-Pembela Islam (PEMBELA)
Haji Aminuddin Yahaya


Muhyiddin bersumpah tak ambil satu sen pun wang RM600 bilion

BANGI, 11 Jamadilawal 1444H, Selasa – Bekas Perdana Menteri, Tan Sri Muhyiddin Yassin bersumpah tidak mengambil satu sen pun wang RM600 bilion yang didakwa dibelanjakan ketika pentadbirannya dahulu.

“Wallahi, Wabillahi, Watallahi, satu sen pun wang itu saya tak ambil. Itu bukan duit saya, itu duit rakyat jelata,” katanya.

Memetik laporan Utusan, Pengerusi Perikatan Nasional (PN) itu menjelaskan, jumlah sebenar yang dibelanjakan bukanlah RM600 bilion, sebaliknya RM530 bilion merangkumi lapan pakej rangsangan ekonomi.

Beliau berkata, sebahagian besarnya itu berbentuk non-fiskal iaitu tidak melibatkan perbelanjaan kerajaan.

“Kita belanja untuk bantu rakyat susah dan semuanya mengikut peraturan. Ketika itu Datuk Seri Anwar Ibrahim duduk sebelah pembangkang dan beberapa rang undang-undang dibentangkan di Parlimen untuk mendapat kelulusan termasuk rang undang-undang COVID-19 dan tambahan peruntukan.

“Semuanya ‘halalan toyyiban’ dan diluluskan kerajaan. Yang menguruskan hal ini adalah bekas Menteri Kewangan, Datuk Seri Tengku Zafrul Tengku Aziz yang kini sebagai Menteri Perdagangan Antarabangsa dan Industri.

“Maka Anwar boleh panggil Tengku Zafrul ke pejabat dan tanya betulkah RM600 bilion ini Muhyiddin ‘tapau’ semua? Kalau ‘tapau’, saya boleh hadap di mahkamah bila-bila masa,” katanya.

Sebelum ini, Perdana Menteri, Datuk Seri Anwar Ibrahim berkata, pegawai Kementerian Kewangan mengesahkan bahawa ada pelanggaran serius prosedur berhubung dakwaan perbelanjaan hampir RM600 bilion ketika pentadbiran kerajaan diterajui Muhyiddin.

Katanya, beliau sudah menyerahkan perkara itu untuk disiasat jabatan berkaitan.

Dalam pada itu, Muhyiddin berkata, Anwar selaku Menteri Kewangan juga boleh memanggil Ketua Setiausaha Perbendaharaan bagi mendapatkan taklimat mengenai perkara berkenaan.

“Kena faham betul-betul dan jangan sebab ada satu atau dua orang manusia nak bangkitkan cerita, nak cari jalan menjatuhkan imej dan maruah kita, maka dibuat tuduhan melulu. Siasat betul-betul dan selepas itu barulah boleh keluar kenyataan.

“Beliau kata kemungkinan ada benda-benda itu (kesalahan). Jangan buat macam itu kerana sebagai Perdana Menteri, anda mesti bertanggungjawab atas apa yang diperkatakan kerana ia perlu disandarkan kepada fakta serta bukti dan bukannya khabar angin,” katanya.


Indonesia rekod kes pertama cacar monyet

JAKARTA, 23 Muharram 1444H, Ahad – Indonesia mengesahkan jangkitan pertama cacar monyet di negara itu membabitkan individu yang pulang dari luar negara.

Jurucakap kementerian kesihatan berkata, lelaki berusia 27 tahun itu disahkan positif virus berkenaan di Jakarta pada lewat Jumaat.

Katanya, kes yang juga warganegara Indonesia dilaporkan sihat dan hanya menunjukkan simptom ringan, kini diarah mengasingkan diri di rumah.

“Kami telah membuat langkah susulan dengan mengesan kontak rapat dan akan memeriksa mereka,” katanya sambil menambah kerajaan dalam proses mendapatkan sekitar 10,000 vaksin untuk cacar monyet.

Kementerian Kesihatan Indonesia menggesa orang ramai supaya kekal tenang dan memberi jaminan bahawa penyakit cacar monyet boleh dirawat.

Setakat ini, Indonesia telah menguji 22 kes yang disyaki dari seluruh negara, dan semuanya dilaporkan negatif virus itu.

Negara jiran Singapura melaporkan kes tempatan pertama bulan lalu dan telah mengesahkan 15 kes.

Sementara di negara lain Asia Tenggara, Filipina dan Thailand juga mengesahkan kes mereka.

Pertubuhan Kesihatan Sedunia (WHO) telah mengisytiharkan cacar monyet sebagai kecemasan kesihatan global, dengan lebih 40,000 kes yang disahkan termasuk beberapa kematian di lebih 80 negara.-  Agensi


KKM lulus guna Veklury ketika bencana bagi rawatan COVID-19

KUALA LUMPUR, 7 Zulhijjah 1443H, Khamis – Kementerian Kesihatan (KKM) memberikan kelulusan pendaftaran bersyarat terhadap produk Veklury (remdesivir 100mg/vial) untuk kegunaan ketika bencana bagi rawatan COVID-19.

Ketua Pengarah Kesihatan, Tan Sri Dr Noor Hisham Abdullah berkata, kelulusan itu dipersetujui dalam Mesyuarat Pihak Berkuasa Kawalan Dadah (PBKD) ke-374 hari ini.

Bagaimanapun katanya, produk itu tidak bertujuan untuk digunakan sebagai pengganti bagi vaksinasi COVID-19 dan tindakan kesihatan awam, terutamanya pematuhan prosedur operasi standard (SOP).

“KKM ingin memaklumkan bahawa kelulusan pendaftaran bersyarat ini memerlukan maklumat kualiti, keselamatan dan keberkesanan produk antivirus dipantau serta dinilai secara berterusan oleh Bahagian Regulatori Farmasi Negara (NPRA) berdasarkan data-data terkini dari semasa ke semasa.

“Ia bagi memastikan perbandingan manfaat-risiko bagi produk itu kekal positif,” katanya dalam kenyataan di sini hari ini.

Dr Noor Hisham berkata, KKM terus komited meningkatkan akses rakyat kepada ubat–ubatan bagi tujuan rawatan atau pencegahan penularan COVID-19 di Malaysia dengan memastikan ia dinilai dengan sewajarnya berdasarkan aspek kualiti, keselamatan dan keberkesanan.

Veklury dinyatakan sebagai untuk rawatan COVID-19 pada pesakit berumur 12 tahun ke atas dan berat sekurang-kurangnya 40 kilogram (kg) dengan keputusan positif ujian virus SARS-CoV-2, yang dimasukkan ke hospital, atau tidak dimasukkan ke hospital, dan mempunyai COVID-19 ringan hingga sederhana dan berisiko tinggi untuk berlanjutan kepada COVID-19 yang teruk termasuk kemasukan ke hospital atau kematian.

Dalam kenyataan berasingan, Dr Noor Hisham berkata, PBKD turut meluluskan pendaftaran bersyarat kepada produk kombinasi baharu bagi rawatan HIV-1 iaitu TELDY Film-Coated Tablets (TELDY).

Beliau berkata, TELDY mengandungi kombinasi tiga bahan aktif melibatkan dolutegravir 50 miligram (mg), lamivudine (300mg) dan tenofovir disoproxil fumarate (300mg) dengan produk itu dikilangkan Hetero Labs Limited, India dan pemegang pendaftaran produk di Malaysia adalah Camber Laboratories Sdn Bhd.

“Penilaian NPRA ke atas data kualiti, keselamatan dan keberkesanan produk TELDY didapati memuaskan untuk digunakan secara tunggal sebagai regimen lengkap bagi merawat jangkitan HIV-1 dalam kalangan orang dewasa dan remaja berumur 12 tahun ke atas yang mempunyai berat badan 40 kg atau lebih,” katanya.

Beliau berkata, TELDY adalah produk kombinasi pertama berasaskan dolutegravir yang didaftarkan di negara ini dan merupakan manfaat daripada perjanjian Voluntary Licensing (VL) di antara Medicines Patent Pool (MPP) dan pemilik paten dolutegravir iaitu ViiV Healthcare.

Katanya, perjanjian VL membolehkan akses pesakit HIV kepada produk berasaskan dolutegravir dipertingkatkan selaras dengan saranan Pertubuhan Kesihatan Sedunia (WHO) yang menyarankan penggunaan bahan itu sebagai rawatan utama bagi pesakit HIV.

“KKM melalui NPRA akan terus memantau dan menilai data-data terkini dari semasa ke semasa berkenaan maklumat kualiti, keselamatan dan keberkesanan produk TELDY ini, bagi memastikan perbandingan manfaat-risikonya (benefit-risk balance) kekal positif,” kata Dr Noor Hisham. – Bernama


PRU15: Guna logo PAS atau PN akan ditentu dalam mesyuarat

BANGI, 26 Zulkaedah 1443H, Ahad – Mesyuarat Perikatan Nasional (PN) akan menentukan sama ada PAS akan menggunakan logo tradisi imej bulan atau logo Perikatan Nasional (PN) pada Pilihan Raya Umum ke-15 (PRU 15) tidak lama lagi.

Pengarah Pilihan Raya PAS Pusat, Datuk Seri Muhammad Sanusi Md Nor berkata, ketika ini terdapat banyak pandangan mengenai penggunaan logo berkenaan.

Beliau berkata, ada kepimpinan PAS di negeri tertentu merasakan terdapat keperluan untuk parti itu bertanding menggunakan logo ‘bulan’ yang sudah diguna pakai sejak sekian lama.

“Namun, ada di negeri-negeri lain termasuk di Kedah, merasakan kedua-dua logo itu boleh digunakan.

“Semalam saya ada di Kelantan dan pandangan PAS negeri itu, mereka merasakan lebih sesuai untuk bertanding menggunakan logo parti di sana,” katanya.

Bagaimanapun, beliau menjelaskan bahawa keputusan mengenai penggunaan logo termasuk di negeri-negeri lain bergantung kepada perbincangan.

“Di Kedah ini nak guna logo PN boleh, PAS pun boleh,” tegas beliau.

Mengulas lanjut, Menteri Besar Kedah itu berkata, terdapat ‘rahsia’ dalam penggunaan logo yang perlu difikir dan dibincangkan bagi berdepan PRU15.

“Kalau logo digunakan itu menggambarkan kita dalam satu pakatan itu akan beri keyakinan lebih besar kepada rakyat serta pengundi mengenai kesepakatan yang dibina.

“Manakala jika kita gunakan logo yang menggambarkan parti ini bersendirian, itu akan beri kesan lain dari segi psikologi kepada pengundi,” katanya.


KPDNHEP rampas pakaian berjenama tiruan bernilai RM67,750

BANGI, 4 Rabiulakhir 1442H, Jumaat – Kementerian Perdagangan Dalam Negeri dan Hal Ehwal Pengguna (KPDNHEP) merampas pelbagai jenis pakaian berjenama tiruan dianggarkan berjumlah RM67,750.

Tindakan itu dibuat dalam satu operasi bagi membanteras penjualan pakaian berjenama tiruan melalui transaksi dalam talian yang dijalankan di sebuah rumah di Balakong, Selangor.

Pengarah Bahagian Penguatkuasa KPDNHEP, Datuk Iskandar Halim Sulaiman berkata, pihaknya turut mengambil keterangan seorang lelaki warga tempatan berusia 45 tahun yang mengaku sebagai pemilik premis.

Beliau berkata, operasi dijalankan hasil daripada aduan wakil pemilik cap dagang berkaitan yang mendapati ada peniaga menjual pakaian berjenama tiruan di tapak pasar dalam talian.

“Modus operandi ini ialah mengiklankan pakaian berjenama tiruan dengan harga yang lebih murah dari pasaran bagi menarik perhatian pembeli.

“Hasil serbuan dan pemeriksaan, pasukan KPDNHEP bersama wakil pemilik cap dagang mendapati pelbagai jenis baju dan seluar jenama Adidas, Puma dan Nike yang disyaki tiruan disimpan di sebuah premis,” katanya dalam kenyataan, hari ini.

Iskandar berkata, kes itu disiasat di bawah Seksyen 102 (1) (c) Akta Cap Dagangan 2019 iaitu mempunyai dalam milikan bagi maksud perdagangan barang-barang yang suatu cap dagangan berdaftar dipakaikan dengan salah.

Katanya, jika sabit kesalahan seseorang boleh didenda tidak melebihi RM10,000 bagi setiap barang atau dipenjara tidak melebihi tiga tahun atau kedua-duanya.

Sementara itu, katanya lagi, bagi pertuduhan perbadanan boleh didenda tidak melebihi RM15,000 bagi setiap barang yang dipakaikan dengan salah cap dagangan berdaftar.

“Bahagian Penguatkuasa memberi amaran kepada individu atau syarikat tersebut agar lebih bertanggungjawab dan menghormati harta intelek orang lain.

“Mana-mana individu mahupun syarikat yang melanggar undang-undang, terutama membabitkan penjualan dan pengedaran barangan tiruan akan dikenakan tindakan tegas mengikut undang-undang yang dikuatkuasakan,” katanya.


Kadar pengangguran Kelantan tinggi, catat 4.1 peratus pada Februari

KOTA BHARU, 17 Syawal 1444H, Isnin – Kadar pengangguran di Kelantan tinggi apabila merekodkan 4.1 peratus pada Februari lepas, kata Pengarah Pertubuhan Keselamatan Sosial (Perkeso) Kelantan Nora Yaacob.

Beliau berkata berdasarkan data yang diperoleh daripada Jabatan Perangkaan (DOSM) itu, kadar pengangguran di negeri itu adalah tinggi berbanding kadar pengangguran negara iaitu 3.6 peratus.

Menurut Nora, memilih kerja antara faktor dikenal pasti menyebabkan kadar pengangguran di Kelantan tinggi.

“Masih terdapat rakyat di negeri ini yang memilih kerja, tidak mahu keluar dari Kelantan dan mahu kerja di negeri sendiri.

“Selain itu, kebanyakan rakyat negeri ini bekerja sendiri dan tidak formal. Faktor ini menyebabkan kadar pengangguran tinggi iaitu 4.6 peratus pada Disember tahun lepas, Januari (4.4 peratus) dan Februari (4.1 peratus),” katanya.

Beliau berkata demikian pada sidang media selepas Majlis Sambutan Hari Raya Aidilfitri Perkeso Kelantan di Wisma Perkeso di sini hari ini.

Nora berkata bagi mengurangkan kadar pengangguran itu, pihaknya bercadang untuk mendapatkan penempatan pekerjaan sebanyak mungkin bagi membantu rakyat yang mahu bekerja.

“Sasaran penempatan yang ditetapkan tahun ini adalah 6,800. Tahun lepas kita berjaya capai sasaran apabila berjaya menempatkan 5,500 individu bekerja,” katanya. -Bernama


Annuar Musa buat pusingan U, sokong kerajaan PH-BN

BANGI, 6 Jamadilawal 1444H, Khamis – Perdana Menteri, Datuk Seri Anwar Ibrahim diingatkan supaya memilih wakil UMNO dalam kerajaan mengikut keutamaan hierarki parti, demikian kata Tan Sri Annuar Musa.

Pandangan yang disuarakan oleh Bekas Setiausaha Agung UMNO itu sangat mengejutkan kerana sebelum ini beliau lantang mengesa Presiden UMNO, Datuk Seri Ahmad Zahid Hamidi berundur.

Tetapi kini, beliau dilihat membuat pusingan U dan menyokong Kerajaan Perpaduan antara Pakatan Harapan (PH) dan Barisan Nasional (BN).

“UMNO melalui keputusan Majlis Kerja Tertinggi (MKT) telah membuat keputusan tuntas menyertai Kerajaan Perpaduan ini dan ia keputusan parti yang wajar dihormati, bukan sahaja oleh ahlinya tetapi juga oleh Datuk Seri Anwar Ibrahim yang mengetuai Kerajaan Perpaduan.

“UMNO tidak harus dipandang enteng atau ‘to be taken for granted’. UMNO juga tidak harus diterima separuh separuh.

“Umpama semangkuk gulai, jangan kuah di ambil tapi isi nak dibuang,” katanya dalam kenyataan, hari ini.

Atas dasar itu, beliau yang juga bekas Ahli Parlimen Ketereh menjelaskan pemilihan wakil UMNO dalam kerajaan wajar mengikut keutamaan hierarki partinya.

Terdahulu, Anwar yang mengangkat sumpah sebagai Perdana Menteri ke-10 pada 24 November lalu memberi bayangan akan membentuk barisan Kabinet dalam masa terdekat.

Hal demikian dipercayai bagi membolehkan Kabinet Kerajaan Perpaduan dapat dibentuk segera berikutan Yang di-Pertuan Agong, Al Sultan Abdullah Ri’ayatuddin Al-Mustafa Billah Shah dijangka ke luar negara dalam masa terdekat.


UKM jadi universiti awam pertama buka cawangan di luar negara

BANGI, 19 Syawal 1443H, Jumaat – Universiti Kebangsaan Malaysia (UKM) mencipta rekod tersendiri apabila menjadi universiti awam (UA) pertama negara membuka cawangan di luar negara iaitu di Doha.

Kejayaan UKM mengembangkan sayap ke luar negara direalisasikan selepas menandatangani memorandum perjanjian dengan The Regional Group Qatar, syarikat yang berpangkalan di Qatar menguruskan pembangunan hartanah, pengurusan aset, pertanian, pelaburan saham dan khidmat perundingan kejuruteraan.

Majlis berkenaan disaksikan Menteri Pengajian Tinggi, Datuk Seri Dr Noraini Ahmad.

Sementara itu, dalam ucapan Noraini menyifatkan, pemeteraian perjanjian itu membawa pembaharuan dalam institusi pengajian tinggi Malaysia untuk mencapai tahap yang lebih tinggi walaupun negara berdepan pandemik COVID-19.

Perjanjian turut ditandatangani Naib Canselor UKM, Prof Dr Mohd Ekhwan Toriman dan Ketua Pegawai Eksekutif, Regional Group Company Qatar, Sheik Abdul Rahman Khalifa Abdul Azizi Al-Thani.

Prof Mohd Ekhwan memberi jaminan dan menyatakan pembukaan cawangan UKM di negara tersebut akan meningkatkan kerjasama dalam perundingan dan penyelidikan.

Melalui perjanjian tersebut, UKM menawarkan program peringkat prasiswazah dan pascasiswazah secara pesisir di Doha.

Malah akan membuat pengambilan pelajar pertama, Oktober depan.

Katanya, The Regional Group bertanggungjawab dalam pengurusan program, pemasaran dan menyediakan kemudahan serta infrastruktur untuk sesi pengajaran dan pembelajaran.

“Manakala UKM pula bertanggungjawab menyediakan input akademik yang melibatkan kurikulum, pengajaran dan pembelajaran serta jaminan kualiti dan pengijazahan,” katanya.


KKM batal 6 produk kosmetik ada racun berjadual

KUALA LUMPUR, 29 Syaaban 1444H, Rabu – Bahagian Regulatori Farmasi Negara (NPRA), Kementerian Kesihatan (KKM) telah membatalkan notifikasi enam produk kosmetik kerana dikesan mengandungi racun berjadual.

Ketua Pengarah Kesihatan, Tan Sri Dr Noor Hisham Abdullah berkata, produk berkenaan ialah Flashhskinzz Moist Sunscreen, Serene Treatment Cream, Tempias Hawa Master Recovery Skin Rskin dan Karisma Preventing Day Cream, yang masing-masing mengandungi merkuri.

Selain itu, dua lagi produk kosmetik yang terlibat ialah SL Two Kunyit yang mengandungi merkuri dan Betamethasone 17- Valerate dan SL Two Sarang Burung (Hydroquinone, Tretinoin dan Betamethasone 17-Valerate).

Beliau berkata, merkuri dilarang dalam produk kosmetik kerana boleh memudaratkan kesihatan sehingga menyebabkan kerosakan pada buah pinggang dan sistem saraf serta boleh mengganggu perkembangan otak kanak-kanak yang masih kecil atau janin.

Bagi produk yang mengandungi hydroquinone, tretinoin dan betamethasone 17- valerate, Dr Noor Hisham berkata produk itu ialah ubat yang perlu berdaftar dengan Pihak Berkuasa Kawalan Dadah dan hanya boleh digunakan dengan nasihat ahli profesional kesihatan.

“Penggunaan produk yang mengandungi bahan-bahan tersebut tanpa pengawasan ahli profesional  kesihatan boleh menyebabkan kesan-kesan sampingan yang tidak diingini,” katanya dalam kenyataan hari ini.

Menurutnya, hydroquinone boleh menyebabkan kemerahan pada kulit yang disapu, ketidakselesaan, perubahan warna kulit yang tidak diingini, kulit menjadi hipersensitif, boleh menghalang proses pigmentasi (depigmentasi) yang mengurangkan perlindungan kulit daripada pancaran sinar ultra ungu (UV) berbahaya dan boleh meningkatkan risiko kanser kulit.

Selain itu, penggunaan tretinoin tanpa pengawasan boleh menyebabkan bahagian kulit yang disapu menjadi kemerahan, tidak selesa, pedih, mengelupas dan hipersensitif kepada cahaya matahari.

Betamethasone 17-valerate pula boleh menyebabkan bahagian kulit muka yang disapu menjadi nipis dan mudah mengalami iritasi, berjerawat, perubahan pada pigmentasi kulit dan meningkatkan risiko untuk diserap ke dalam sistem peredaran darah yang boleh membawa kesan mudarat, katanya.

Dr Noor Hisham berkata penjual dan pengedar produk berkenaan perlu menghentikan penjualan dan pengedarannya dengan serta-merta kerana melanggar Peraturan-Peraturan Kawalan Dadah dan Kosmetik 1984.

Beliau berkata individu yang melakukan kesalahan di bawah Peraturan-Peraturan itu boleh dikenakan hukuman denda tidak melebihi RM25,000 atau penjara tidak melebihi tiga tahun atau kedua-duanya untuk kesalahan pertama dan denda tidak melebihi RM50,000 atau penjara tidak melebihi lima tahun atau kedua-duanya untuk kesalahan berikutnya.

“Syarikat yang melakukan kesalahan boleh dikenakan denda hingga RM50,000 untuk kesalahan pertama dan denda hingga RM100,000 untuk kesalahan berikutnya,” katanya.

Dr Noor Hisham menyarankan orang awam yang sedang menggunakan produk berkenaan agar segera menghentikan penggunaannya dan mendapatkan nasihat ahli profesional kesihatan jika mengalami sebarang ketidakselesaan atau kesan advers. – Bernama


Suhu panas lebih 50 darjah Celcius resahkan penghuni kem pelarian Idlib

IDLIB, 3 Safar 1445H, Ahad – Gelombang haba yang melanda kawasan utara dan barat laut Syria memberi kesan kepada penghuni di kem pelarian Idlib yang terpaksa berdepan suhu melebihi 50 darjah Celsius, lapor Anadolu.

Suhu panas berkenaan memberi kesan kepada penduduk di dalam kem kecil yang kebanyakan terdiri kaum wanita dan kanak-kanak.

Malah, suhu panas mampu memberi kesan terutama kepada individu yang berdepan masalah kesihatan kritikal dan pelbagai kesan penyakit kulit kepada kanak-kanak.

Pasukan Pertahanan Awam Syria (White Helmet) dan badan bukan kerajaan memberi amaran kepada penduduk supaya tidak meninggalkan kediaman kecuali berdepan kecemasan.

Mereka kini berusaha mencari bekalan air dan mencari kawasan sejuk di kem-kem pelarian.

Mohammed Damis yang melarikan diri daripada pengeboman tentera Syria pada 2019 dan kini berlindung di kem Andalusia di kampung Zerdene berkata, penghuni kem mengharungi hari-hari dengan penuh seksa susulan suhu panas melampau.

Katanya, bagi melegakan keadaan mereka terpaksa melalukan air di atas kem bagi mengurangkan rasa bahang yang terlalu panas, selain boleh memberi sedikit keselesaan kepada anak kecilnya.

Sementara itu seorang lagi penghuni kem, Mohammed Cesim pula yang berteduh sejak empat tahun lalu di kem berkenaan berharap tenaga solar dapat disediakan bagi memudahkan penghuni berkenaan.

“Jika ada kemudahan solar kami boleh membuka kipas dan mengurangkan bahang di dalam khemah ini,” katanya.

Sehingga kini 1.9 juta pelarian berteduh di 1,430 kem di barat laut Syrian yang majoritinya adalah wanita dan kanak-kanak. – Agensi


UNGA terima resolusi gencatan senjata, bantuan kemanusiaan di Gaza

KUALA LUMPUR, 13 Rabiulakhir 1445H, Sabtu – Perhimpunan Agung Pertubuhan Bangsa-Bangsa Bersatu (UNGA) pada Jumaat menerima resolusi yang menyeru gencatan senjata segera selain bantuan kemanusian serta perkhidmatan penting sampai ke Semenanjung Gaza tanpa sebarang halangan.

Menurut aman sesawang Berita PBB Pengundian semasa Sidang Khas Tergempar ke-10 itu menyaksikan resolusi yang ditaja Jordan diluluskan oleh Perhimpunan Agung, dengan 120 undi menyokong, 14 menentang, dan 45 tidak mengundi.

Jordan pada awal sesi itu telah mencadangkan penggantungan hujahan negara-negara anggota pada pukul 3 petang Jumaat (waktu New York), untuk memulakan “tindakan segera” terhadap resolusi draf dan hujahan diteruskan selepas itu. Bagaimanapun, pengantungn hujahan itu dibuat pada 3.40 petang.

Resolusi draf yang diketuai oleh Jordan mengenai krisis itu mendapat sokongan awal daripada lebih daripada 40 Negara Ahli, termasuk Mesir, Oman, dan Emiriah Arab Bersatu.

Kanada sebelum itu mencadangkan sedikit pindaan kepada resolusi itu yang membidas tindakan Hamas terhadap Israel tetapi ia gagal mendapat sokongan yang diperlukan. Undian mengenai pindaan itu adalah 85 menyokong, 55 menentang, dengan 23 tidak mengundi, jadi ia gagal untuk mendapatkan majoriti dua pertiga yang diperlukan.

Resolusi ini antara lain menyeru kepada “gencatan senjata kemanusiaan dengan segera, berkekalan, dan berterusan”, serta “menuntut” agar semua pihak mematuhi undang-undang kemanusiaan antarabangsa dan untuk menyediakan bekalan dan perkhidmatan penting ke Gaza Strip yang “berterusan, mencukupi, dan tanpa halangan”.

Sidang tergempar itu diadakan pada 26 Oktober sejurus selepas kebuntuan di dalam Majlis Keselamatan dan keadaan yang semakin teruk di dalam Gaza yang terkepung.- Bernama


Kaji Perlembagaan! Fahami, hormati peranan institusi diraja

BANGI, 19 Syawal 1442H, Isnin – Jangan sekali-kali mengeluarkan kenyataan yang boleh merosakkan imej institusi diraja di negara ini!

Justeru, semua pihak perlu menghormati dan mempertahankan institusi diraja, selain tidak mempersoalkan perkara yang tidak sepatutnya, termasuk dalam urusan menangani pandemik COVID-19.

Yang Dipertua Barisan Jemaah Islamiah Se-Malaysia (BERJASA) Bahagian Sepang, Yudi Kurniawan Budi berkata, beliau bimbang dengan generasi hari ini yang dilihat cetek pemahaman, kurang pengetahuan dan hilang minat terhadap institusi beraja.

Lebih menyedihkan, katanya, ada di kalangan mereka yang memandang remeh, tidak menghargai peranan dan menganggap institusi diraja negara sudah tidak relevan.

“Sebagai rakyat Malaysia, kita cukup mengenali Yang di-Pertuan Agong sebagai raja berjiwa rakyat, sentiasa menitikberatkan kepentingan rakyat serta sentiasa memberikan nasihat baginda kepada kerajaan untuk kebaikan dan kepentingan negara.

“Wujudnya golongan yang ada kepentingan peribadi dengan menyalahgunakan platform media sosial, menyebarkan berita palsu dan tohmahan terhadap institusi diraja sehingga tiada lagi hormat serta adab,” katanya dalam kenyataan, hari ini.

Sehubungan itu, Yudi menggesa semua pihak supaya mengkaji sistem yang ada dan membaca serta menilai setiap kandungan Perlembagaan dengan lebih mendalam berhubung peranan Raja-Raja Melayu di negara ini.

Beliau berkata demikian mengulas penahanan Pengerusi Pro-Keadilan Sarawak, Iswardy Morni yang didakwa menghina dan mempersendakan Yang di-Pertuan Agong, baru-baru ini.

“Kita memandang serius isu ini kerana ia menyentuh soal institusi beraja yang dijamin dalam Perlembagaan iaitu Raja Berperlembagaan.

“Lebih mendukacitakan, perbuatan itu dilakukan oleh golongan terpelajar dalam kalangan masyarakat Melayu sendiri,” katanya.

Katanya, institusi diraja telah wujud sejak berabad lamanya dalam sistem sosial orang Melayu dan Islam.

Maka, setiap lapisan masyarakat perlu memahami supaya sentiasa menghormati institusi diraja kerana ia adalah salah satu teras dalam struktur pentadbiran negara.

“Sebelum kedatangan Barat ke tanah Melayu, masyarakat tempatan hanya mengenali sistem beraja dalam urusan pemerintahan negara.

“Daripada perkataan ‘raja’ inilah munculnya ‘kerajaan’, suatu istilah yang merujuk kepada pemerintahan sebuah negara yang berorganisas dan diguna pakai hingga kini,” katanya.


Arab Saudi lihat Israel sebagai ‘bakal sekutu’, bukan musuh: MBS

RIYADH, 1 Syaaban 1443H, Jumaat – Pemerintah de facto Arab Saudi, Putera Mohammed bin Salman berkata, beliau melihat Israel sebagai ‘bakal sekutu’ dengan kepentingan bersama, bukan musuh – tetapi ia mesti menyelesaikan konfliknya dengan Palestin terlebih dahulu.

“Kami tidak melihat Israel sebagai musuh,” kata Putera Mahkota Arab Saudi itu semasa wawancara dengan The Atlantic, yang teks penuhnya diterbitkan oleh agensi berita negara Saudi, SPA pada Khamis.

“Kami melihat mereka sebagai sekutu yang berpotensi, dengan banyak kepentingan yang boleh kami kejar bersama. Tetapi kami perlu menyelesaikan beberapa isu sebelum kami mencapainya,” tambahnya.

Kenyataan itu menandakan peralihan halus pendirian rasmi Arab Saudi, yang telah lama berpendapat bahawa Israel boleh menjalin hubungan dengan mereka sebaik sahaja ia menyelesaikan konfliknya dengan Palestin, tetapi mungkin bukan persahabatan.

Namun di sebalik ketiadaan hubungan rasmi, Arab Saudi bersetuju pada 2020 untuk membenarkan penerbangan Israel-Emiriah Arab Bersatu (UAE) merentasi wilayahnya.

Pesawat El Al Israel Airlines milik Perdana Menteri Israel, Naftali Bennett terbang melalui ruang udara Arab Saudi ketika beliau melawat Abu Dhabi pada Disember.

Bercakap mengenai perjanjian normalisasi dengan Israel yang ditandatangani oleh negara Teluk Bahrain dan UAE pada 2020, Putera Mohammed bin Salman berkata, setiap negara mempunyai hak untuk melakukan perkara yang difikirkan berguna.

“Setiap negara mempunyai kemerdekaan untuk melakukan apa sahaja yang mereka mahu, berdasarkan pandangan mereka dan mereka mempunyai hak sepenuhnya untuk melakukan apa sahaja yang mereka fikirkan berguna untuk UAE,” katanya mengulas mengenai lawatan Bennett ke Abu Dhabi, baru-baru ini.

Arab Saudi telah lama menetapkan sebarang normalisasi dengan Israel boleh berlaku untuk menyelesaikan konflik Israel-Palestin dan memulihkan hak Palestin. – Agensi


Arab Saudi sedia platform liputan haji 2020 secara maya

KUALA LUMPUR, 6 Zulhijjah 1441H, Isnin –  Meskipun wartawan tidak berpeluang membuat liputan musim haji tahun ini secara fizikal disebabkan COVID-19, mereka masih berkesempatan melakukannya secara maya menerusi “Hajj Virtual Press Office” yang dilancarkan Kementerian Media Arab Saudi pada Sabtu.

Menerusi kenyataan di laman web hajj.media.gov.sa, kementerian berkenaan berkata perkhidmatan digital canggih itu boleh didapati dalam dua bahasa iaitu Arab dan Inggeris, untuk memastikan perkhidmatan terbaik kepada media tempatan dan antarabangsa.

“Perkhidmatan itu membolehkan wartawan menerima fail utama, bahan dan komen, menjawab pertanyaan media, menemu ramah pegawai dan pihak berkepentingan serta menghadiri dan mengambil bahagian dalam sidang media secara langsung,” katanya.

Wartawan tempatan dan antarabangsa juga boleh mengemukakan permintaan untuk mendapatkan perkhidmatan eksklusif seperti gambar berkualiti tinggi atau video khas.

Wartawan dan masyarakat umum berpeluang melihat kandungan media yang dikhaskan untuk orang ramai, tambah kenyataan itu.

Musim Haji 2020 diadakan di tengah-tengah kesihatan global yang luar biasa disebabkan COVID-19.

Menurut laporan, hanya kira-kira 1,000 jemaah dibenarkan menunaikan haji tahun ini, berbanding 2.5 juta tahun lalu.

Haji tahun ini terhad kepada warga dan penduduk di Arab Saudi yang memenuhi syarat ditetapkan dan sudah menjalani prosedur kuarantin untuk memastikan tahap kesihatan jemaah.

Jemaah haji 2020 merangkumi 160 warganegara. – Bernama


Tumpahan minyak diesel punca henti tugas sementara 4 LRA

SHAH ALAM, 21 Rejab 1444H, Ahad – Lembaga Urus Air Selangor (LUAS) mengenal pasti punca henti tugas sementara empat loji rawatan air (LRA) malam tadi berikutan pengesanan bau seakan diesel di kesemua muka sauk LRA tersebut pada 9.45 malam.

Pengerusi Jawatankuasa Tetap Pelancongan, Alam Sekitar, Teknologi Hijau dan Hal Ehwal Orang Asli Selangor Hee Loy Sian berkata, siasatan segera LUAS di jajaran Sungai Selangor mendapati pencemaran bau berpunca daripada tumpahan minyak aktiviti jentera berat dipercayai diesel ditemukan di tebing sungai berkenaan pada jarak sekitar 3 kilometer dari muka sauk LRA Rantau Panjang.

“Susulan itu, LUAS mengambil langkah segera dengan meletakkan ‘oil boom’ dan  ‘oil pad’ di kawasan tumpahan serta menaikkan ban di tebing sungai untuk mencegah tumpahan minyak tersebut daripada mengalir masuk ke dalam sungai.

“Dalam masa sama, pemilik jentera berat telah mengalihkan jentera itu dan melaksanakan kerja-kerja pembersihan berdasarkan arahan LUAS,” katanya dalam kenyataan.

Hee berkata, penutupan sementara muka sauk sekitar empat jam itu bertujuan sebagai kawalan dan pencegahan bagi mengelakkan kesan pencemaran yang lebih teruk kepada sistem LRA.

“Permasalahan pencemaran ini berjaya dikawal segera dengan penyaluran air mentah bermula pada jam 10 malam semalam serta penurunan pintu baraj di muka sauk LRA.

“Siasatan lanjut sedang dilaksanakan bagi memastikan permasalahan ini diselesaikan sepenuhnya di lapangan. LUAS juga melaksanakan pensampelan bagi tujuan tindakan selanjutnya yang melibatkan perundangan,” katanya.

Sementara itu, Hee memaklumkan sumber air mentah telah disalurkan semula pada 1.30 pagi ke muka sauk LRA Rantau Panjang manakala 2.15 pagi tadi ke muka sauk LRA Sungai Selangor Fasa 1 (SSP1), LRA Sungai Selangor Fasa 2 (SSP2) dan LRA Selangor Fasa 3 (SSP3) setelah mencatatkan bacaan kosong ton sebanyak tiga kali berturut-turut.

Pengurusan Air Selangor Sdn Bhd (Air Selangor) dalam kenyataan hari ini memaklumkan empat LRA yang dihenti tugas sementara sejak malam tadi berikutan insiden pencemaran bau telah beroperasi sepenuhnya pagi tadi.

Bekalan air terawat yang bersih dan selamat sudah mula disalurkan secara berperingkat-peringkat kepada premis pengguna bermula 6.30 pagi. – Bernama


Turki umum subsidi bil elektrik

ANKARA, 4 Rabiulakhir 1443H, Selasa – Turki akan mengurangkan dua pembayaran tetap daripada bil elektrik rakyat negara itu, sekali gus memberi kelegaan kepada seluruh isi rumah.

Presiden, Recep Tayyip Erdogan berkata, kerajaan akan menghentikan bayaran sebanyak dua peratus ke atas bil elektrik yang selama ini dikenakan bagi membiayai dana penyiaran TRT.

Manakala, satu peratus lagi yang dikenakan untuk bayaran levi bagi kos tertunggak, katanya selepas mesyuarat Kabinet semalam.

“Dengan tidak mengganggu imbangan firma dalam sektor tenaga atau menganiaya pengguna, kerajaan menangani kekurangan krisis tenaga global,” katanya.

Perkara itu diumumkan selepas kerajaan merancang ransangan fiskal dengan cara menaikkan gaji minimum negara itu, pelepasan kos tenaga dan menaikkan gaji kakitangan awam.

Menurut data, kadar inflasi tahunan meningkat kepada 19.89 peratus, di dorong dengan harga makanan, perkhidmatan, perumahan dan pengangkutan, sekali gus memberi andaian kenaikan mendadak kos tenaga dunia.

Erdoğan berkata, harga gas asli di Eropah melonjak daripada sekitar AS$115 pada awal 2020 kepada AS$1,100 bulan lepas.

“Sehingga kini, kami masih menyediakan gas asli yang digunakan di bangunan kediaman daripada AS$150.

“Melihat kepada harga pembelian, kita tetap menyalurkan subsidi sebanyak TL 50 bilion (AS$5.2 bilion) dengan menyediakan gas asli kepada isi rumah selain memberi diskaun sebanyak 76 peratus” katanya.

Beliau juga menyatakan kerajaan telah memberi subsidi TL 17 bilion (AS$1.76 bilion) kira-kira separuh daripada peningkatan kos elektrik.

“Kami berusaha untuk kurangkan beban rakyat dan kerajaan menyediakan lebih TL1,500 (AS$155) kos tenaga elektrik bagi setiap rakyat,” katanya. – Agensi


Lantikan Wan Zulkiflle ke ExxonMobil bukti kehebatan anak Melayu

BANGI, 21 Jamadilakhir 1442H, Rabu – Barisan Jemaah Islamiah Se-Malaysia (BERJASA) mengucapkan tahniah kepada Tan Sri Wan Zulkiflee Wan Ariffin kerana dilantik menyertai Lembaga Pengarah Exxon Mobil Corporation (ExxonMobil).

Presiden BERJASA, Datuk Dr Badhrulhisham Abdul Aziz berkata, pelantikan bekas Presiden dan Ketua Pegawai Eksekutif (CEO) Petroliam Nasional Bhd (PETRONAS) itu merupakan suatu kebanggaan buat negara.

“Semalam baru sahaja kita mendapat berita gembira dari Los Angeles. Tahniah Tan Sri Wan Zul menjadi anak Melayu pertama dan orang bukan warga Amerika pertama yang dilantik menjadi BOD Exxon Mobil.

“Siapa kata anak Melayu kita tidak hebat. Kami menanti kepulangan anda dengan sebuah harapan yang tinggi untuk membina kembali negara menjadi lebih cemerlang,” katanya dalam satu kenyataan, hari ini.

Wan Zulkiflee ketika ini adalah Pengerusi Bukan Eksekutif Malaysia Airlines Bhd dan DRB-HICOM Bhd, selain terbabit dalam beberapa inisiatif tertumpu kepada pendidikan serta kepimpinan sektor awam.

“Kami mengalu-alukan Tan Sri Wan Zulkiflee ke dalam barisan lembaga pengarah kami.

“Kepakaran industri globalnya ditambah dengan pandangannya yang berkaitan dengan peralihan tenaga akan melengkapkan lembaga pengarah kami yang sangat berpengalaman,” kata Pengerusi dan CEO ExxonMobil, Darren Woods.

Dengan pemilihan Wan Zulkiflee, Lembaga Pengarah ExxonMobil akan bertambah menjadi 11 pengarah, dengan 10 daripadanya adalah pengarah bebas.

Dalam beberapa tahun kebelakangan ini syarikat itu telah mendapatkan kepakaran lembaga pengarah tambahan dalam bidang sains iklim, pengurusan aset dan risiko, dan pengalaman industri yang relevan.

Lima pengarah bebas telah dilantik sejak 2016, rata-rata tempoh pengarah untuk ExxonMobil Board adalah di bawah enam tahun, berbanding rata-rata lapan tahun bagi syarikat dalam S&P 500.

Menurut Reuters, syarikat itu melaporkan kerugian tahunan AS$22.44 bilion (RM90.8 bilion) untuk tahun 2020, berbanding dengan keuntungan setahun penuh sebanyak A$14.34 bilion (RM58 bilion) pada tahun sebelumnya.


COVID-19: Kembali catat angka terendah, 1 kes sahaja

KUALA LUMPUR, 14 Zulhijjah 1441H, Selasa – COVID-19 kembali mencatat angka terendah apabila hanya satu kes baharu dilaporkan hari ini, menurut Ketua Pengarah Kesihatan Datuk Dr Noor Hisham Abdullah.

Kali terakhir negara mencatat angka berkenaan adalah pada 1 Julai lepas.

Dr Noor Hisham berkata dengan perkembangan itu jumlah kumulatif kes positif di Malaysia adalah 9,002 kes dan jumlah kes aktif dengan kebolehjangkitan adalah sebanyak 193 kes.

“Ingin dimaklumkan bahawa satu kes baharu yang dilaporkan hari ini adalah kes penularan di dalam negara yang melibatkan warganegara Malaysia iaitu kes saringan Severe Acute Respiratory Infection (SARI) yang dirawat di Hospital Tuanku Fauziah, Perlis.

“Tiada kes import yang mendapat jangkitan dari luar negara yang dilaporkan pada hari ini. Adalah dimaklumkan bahawa tiada kes positif yang dirawat di Unit Rawatan Rapi (ICU) dan tiada pertambahan kes kematian dilaporkan pada hari ini,” katanya dalam kenyataan berhubung perkembangan COVID-19 di sini, hari ini.

Sementara itu, Dr Noor Hisham berkata terdapat 16 kes yang telah pulih pada hari ini menjadikan jumlah kumulatif kes yang telah pulih sepenuhnya dari COVID-19 adalah sebanyak 8,684 kes atau 96.5 peratus daripada jumlah keseluruhan kes.

Dr Noor Hisham seterusnya menzahirkan penghargaan kepada seluruh pihak atas kerjasama memastikan penurunan kes harian kembali kepada satu kes hari ini sambil menyeru masyarakat terus mengamalkan normal baharu dan mematuhi Prosedur Operasi Standard (SOP) ditetapkan.

“…ini sememangnya adalah hasil usaha dan kerjasama setiap peringkat dan lapisan masyarakat serta agensi terbabit dalam memainkan peranan masing-masing.

Setiap lapisan dan kumpulan masyarakat diseru agar dapat meneruskan usaha menurunkan kes COVID-19 di negara kita dengan mengamalkan penjarakan fizikal yang selamat iaitu sekurang-kurangnya 1 meter di antara satu sama lain, menjaga kebersihan diri terutamanya kebersihan tangan, mengelakkan kawasan yang sempit dan sesak serta mengelakkan bertutur dengan jarak yang dekat,” katanya.

Beliau juga mengingatkan penularan semula jangkitan COVID-19 di Malaysia boleh berlaku sekiranya masyarakat leka dan mengambil mudah saranan, arahan serta amaran kerajaan.

Dalam pada itu, Dr Noor Hisham memaklumkan berita tular mengenai arahan kepada ibu bapa dan pelajar yang bercuti di daerah Kubang Pasu, Kedah perlu menjalani saringan COVID-19 di klinik kesihatan berdekatan adalah palsu.

Jelasnya, KKM tidak mengeluarkan sebarang arahan rasmi seperti yang tular sebaliknya menjelaskan individu yang perlu menjalani saringan adalah mereka yang mempunyai sejarah kontak rapat dengan kes positif atau individu yang mempunyai gejala demam atau gejala saluran pernafasan.

Ini termasuk penduduk yang berada di kawasan di bawah Perintah Kawalan Pergerakan Diperketatkan (PKPD) secara pentadbiran, dalam radius satu kilometer daripada Restoran Nasi Kandar Salleh, Pekan Napoh (Mukim Hosba, Kubang Pasu); Kampung Pida Satu, Megat Dewa (Mukim Ah, Kubang Pasu): Kampung Bendang Dalam (Mukim Binjal, Kubang Pasu); dan Kampung Ulu Padang Sanai (Padang Terap).

Selain itu, individu berkait rapat dengan kedai makan yang terbabit dalam Kluster PUI Sivagangga, sebagai contoh pelanggan atau berurusan dengan kes indeks kluster ini atau dengan pekerja kedai makan itu dari 13 Julai sehingga 27 Julai perlu segera menghubungi Pejabat Kesihatan Daerah yang berdekatan untuk menjalani saringan COVID-19.

“KKM akan terus bekerjasama dengan Kementerian Pendidikan Malaysia (KPM), Jabatan Kesihatan Negeri (JKN) dan Jabatan Pendidikan Negeri (JPN) dalam menangani isu ini bagi memastikan arahan yang dikeluarkan adalah selari dan sahih,” katanya. – Bernama


100,000 rakyat Israel protes terhadap kerajaan ekstrem Netanyahu

TEL AVIV, 30 Rejab 1444H, Selasa – Kira-kira 100,000 rakyat negara haram Israel berhimpun di jalanan pada Sabtu lalu membantah kerajaan ekstremis yang dipimpin Perdana Menteri, Benjamin Netanyahu.

Kebanyakan penunjuk perasaan – yang menggesa membatalkan rancangan baik pulih sistem kehakiman – turun ke jalan di Tel Aviv dan beberapa bandar serta penempatan.

Protes yang sama turut diadakan di luar kediaman Netanyahu di Baitulmaqdis.

Susulan insiden itu, polis Israel bertindak menyekat jalan dan membawa penunjuk perasaan ke satu kawasan lain di Tel Aviv.

Ketua pembangkang, Yair Lapid berkata, jumlah penunjuk perasaan yang berhimpun dan protes dilihat menakutkan serta membimbangkan kem Netanyahu

Sementara itu, Pesuruhjaya Polis Israel, Yaakov Shabtai telah memberi amaran bahawa keadaan di Israel mungkin membawa kepada perang saudara. –

Gabungan Netanyahu sedang mengusahakan perubahan sistem perundangan Israel yang paling menyeluruh sejak negara itu ditubuhkan. Perubahan paling ketara akan membolehkan majoriti mudah dalam Knesset membatalkan keputusan Mahkamah Agung.

Pembaharuan itu juga bertujuan untuk mengubah cara hakim dipilih, dan mengeluarkan penasihat undang-undang bebas kementerian kerajaan, yang pendapatnya mengikat. – Agensi


Penyatuan 3 parti Melayu mimpi ngeri bagi PH

Oleh Zuhayati Yazid

BANGI, 25 Rabiulawal 1443H, Isnin – Pakatan Harapan (PH) datang ke Pilihan Raya Kecil (PRN) Melaka dengan motivasi tinggi apabila mengetahui UMNO dan Parti Pribumi Bersatu Malaysia (Bersatu) tidak sebulu dalam arena politik negara.

Malah, PH juga merasakan mereka yang pernah mendapat mandat rakyat untuk memerintah negara pada pilihan raya umum lalu mampu mengulangi kejayaan sama pada PRN kali ini.

Bagaimanapun, penganalisis politik, Prof Dr Jeniri Amir berkata, usaha penyatuan yang sedang dilakukan oleh tiga parti Melayu terbesar iaitu UMNO, PAS dan Bersatu seperti didedahkan baru-baru ini membuatkan pakatan yang diketuai Datuk Seri Anwar Ibrahim itu tidak senang duduk.

Katanya, ia umpama mimpi ngeri kerana demografi kuasa dan corak undian di PRN Melaka pastinya berubah sekiranya Barisan Nasional (BN) bergabung dengan Perikatan Nasional (PN).

“Perpaduan daripada ‘tiga beradik’ ini akan membawa undi yang lebih padu sekali gus dapat menguasai kawasan masing-masing.

“Mereka boleh saling menyokong dan saling membantu untuk dapat perluasan parti secara bersama.

“Namun kerjasama itu menyebabkan PH kini ‘tidak kena duduk’ kerana tidak menyangka berlaku penyatuan muhibah seperti ini sehingga merasakan mereka bakal berkuasa di Melaka dalam PRN ini,” katanya ketika dihubungi Ismaweb.net, hari ini.

Beliau berkata demikian sebagai mengulas kenyataan Timbalan Presiden PAS, Datuk Seri Tuan Ibrahim Tuan Man yang menjelaskan terdapat perkembangan positif mengenai kerjasama antara UMNO, PAS dan Bersatu dalam menghadapi PRN Melaka.

Beliau berkata, perkara itu adalah hasil mesyuarat yang diadakan bersama tiga buah parti itu baru-baru ini.

Mengulas lanjut, Prof Jeniri berkata, kerjasama tiga parti itu perlu disegerakan untuk memberi persiapan kepada pengundi untuk memberikan sokongan.

“Seharusnya penyatuan ini berlangsung lebih awal untuk memberi kesempatan kepada pengundi untuk membuat persiapan,” ujarnya.

Dalam masa sama, katanya, penjelasan yang tepat perlu diberikan kepada pengundi memandangkan kempen yang dilaksanakan ketika ini sangat berbeza di mana tanpa pertemuan fizikal.

“Kita bimbang penjelasan lambat membuatkan pengundi terpinga-pinga dan keadaan ini memberi kesempatan pihak sebelah sana pula memancing undi dengan cara yang lebih efektif,” katanya.


Sokong sistem Israel, AS lulus AS$1 bilion dana tambahan Iron Dome

WASHINGTON, 17 Safar 1443H, Jumaat – Dewan Perwakilan Amerika Syarikat (AS) meluluskan peruntukan tambahan sebanyak AS$1 bilion bagi dana pertahanan peluru berpandu Iron Dome Israel.

Penggubal undang-undang meluluskan rang undang-undang tersebut sekali gus membuka jalan peningkatan ketara dalam sokongan AS kepada sistem itu.

RUU itu akan diserahkan ke Senat dan berkemungkinan diluluskan dengan mudah sebelum dimasukkan ke dalam undang-undang oleh Presiden Joe Biden – yang memberi isyarat sokongan untuk bantuan tambahan itu.

Langkah itu dilakukan tatkala perdebatan yang semakin intensif mengenai sokongan AS terhadap Israel dan ketika semakin banyak suara progresif di Kongres meminta Biden untuk menetapkan bantuan AS kepada negara pengganas dalam rekod hak asasi manusia negara itu.

Awal minggu ini, kemasukan – dan pengecualian berikutnya – dana Iron Dome dari rang undang-undang yang berbeza menimbulkan ketegangan di Washington.

Peruntukan AS$1 bilion pertama kali dibangkitkan pada Selasa lalu dalam undang-undang Dewan Perwakilan yang diusulkan bertujuan untuk menyediakan dana kecemasan jangka pendek kepada kerajaan AS bagi mengelakkan penutupan.

Bagaimanapun, menjelang petang usul telah dikeluarkan tanpa penjelasan.

Pelbagai media media AS melaporkan bahawa penggubal undang-undang progresif bertanggungjawab untuk mengecualikan dana kepada Israel dari rang undang-undang Selasa lalu, tidak ada yang memuji tindakan itu.

Pengerusi Yayasan Perdamaian Timur Tengah (FMEP), Lara Friedman menyifatkan adalah ‘pelik’ untuk memasukkan AS$1 bilion kepada Israel dalam rang undang-undang umum yang dirancang untuk membiayai kerajaan AS untuk ‘terus menyala’.

Pemimpin demokratik, katanya, ingin ‘menghindari’ perbincangan dan perdebatan yang disertakan dengan proses perundangan khas dengan memasukkan bantuan kepada Israel dalam rang undang-undang pendanaan jangka pendek. – Agensi


Kerajaan harus bantu rakyat miliki rumah walau apa jua cara

BANGI, 11 Rabiulakhir 1442H, Jumaat – Kerajaan memiliki tanggungjawab besar menyediakan rumah kepada rakyat walau dengan apa cara sekali pun.

Tanggungjawab itu turut perlu dipikul bersama syarikat pemaju perumahan dalam usaha membolehkan lebih ramai rakyat memiliki rumah sendiri.

Naib Presiden Ikatan Muslimin Malaysia (ISMA), Prof Dr Zainur Rashid Zainuddin menegaskan, tidak sukar untuk membuat kesimpulan kenapa puluhan ribu rumah yang telah siap tidak mampu dimiliki oleh rakyat kebanyakan di negara kita.

Katanya, ini kerana harga yang ditawarkan terlalu tinggi dan di luar kemampuan rakyat biasa.

“Sebanyak 31,661 buah rumah yang bernilai RM 20.03 billion tidak terjual sepanjang separuh pertama tahun 2020. Ini bererti, harga purata bagi puluhan ribu rumah yang tidak terjual itu ialah RM 631,691 bagi setiap unit.

“Kerajaan dan syarikat pemaju seharusnya membantu orang ramai untuk memiliki rumah ‘mampu milik’ dengan apa jua cara yang boleh.

“Saya tidak bersetuju dengan projek yang menggalakkan penjualan rumah-rumah kepada rakyat asing,” katanya dalam kenyataan, hari ini.

Menurut Laporan Pasaran Harta Tanah, H1 2020, sejumlah 31,661 unit rumah siap dibina bernilai RM20.03 bilion tidak terjual.

Menteri Perumahan dan Kerajaan Tempatan, Zuraida Kamarudin berkata, jumlah itu adalah peningkatan 3.3 peratus dalam bilangan dan 6.4 peratus dalam nilai berbanding Separuh Tahun Kedua 2019 (H2 2019) iaitu 30,664 unit bernilai RM18.82 bilion.

Katanya, bagi membendung lambakan rumah termasuk rumah baharu di dalam negara, KPKT sedang melaksanakan beberapa inisiatif baharu seperti membangunkan Sistem Pengurusan Perumahan Bersepadu atau Housing Integrated Management System (HIMS) yang akan menggantikan sistem sedia ada bagi merekod maklumat perumahan.

“Antaranya berkaitan pemajuan perumahan yang ditetapkan di bawah Akta Pemajuan Perumahan (Kawalan dan Pelesenan) 1966 iaitu pengeluaran lesen, kawalan dan pemantauan projek, penguatkuasaan serta pemilikan perumahan di bawah projek perumahan swasta. Sistem ini dijangka siap pada pertengahan tahun 2021.

“Kita juga melaksanakan Kajian Analitis Data Raya Perumahan yang bertujuan mendapatkan situasi sebenar kedudukan dan ketersediaan data berkaitan sektor perumahan di Malaysia sebelum sebarang platform berkaitan dibangunkan,” katanya.


Jerman kutuk keganasan peneroka haram Israel di Tebing Barat

BERLIN, 8 Zulhijjah 1444H, Selasa – Jerman mengutuk keganasan peneroka haram Israel yang semakin meningkat di Tebing Barat diduduki.

Jurucakap Kementerian Luar, Christian Wagner berkata, tindakan peneroka Israel dalam komuniti Palestin pada hujung minggu di mana ratusan rakyat cedera serta imej rumah dan kereta yang terbakar adalah lebih membimbangkan.

Tegasnya, tiada alasan yang boleh membenarkan serangan itu.

“Jelas sekali Kerajaan Persekutuan mengutuk sebarang bentuk keganasan,” katanya ketika sidang akhbar di Berlin pada Isnin.

Wagner turut menggesa kerajaan Israel untuk membanteras keganasan peneroka.

“Sudah tentu, kami mengharapkan pihak berkuasa Israel mengambil tindakan tegas terhadap… pelakunya.

“Adalah jelas bahawa di bawah undang-undang antarabangsa, Israel, sebagai kuasa pendudukan, mempunyai kewajipan yang jelas untuk mengekalkan keselamatan dan ketenteraman awam di wilayah yang diduduki,” katanya.

Perluasan penempatan haram sudah lama menjadi isu dalam hubungan Jerman-Israel, kerana Berlin melihatnya sebagai penghalang utama kepada potensi penyelesaian dua negara.

Pertubuhan Bangsa-Bangsa Bersatu (PBB) menganggap aktiviti penempatan Israel menyalahi undang-undang dan menegaskan ia menjejaskan rangka kerja penyelesaian dua negara yang dipersetujui di peringkat antarabangsa.

Di bawah undang-undang antarabangsa, semua penempatan Yahudi di wilayah yang diduduki dianggap haram.

Ketegangan semakin memuncak di Tebing Barat yang diduduki sejak beberapa bulan kebelakangan ini di tengah-tengah serbuan berulang kali Israel ke bandar-bandar Palestin.

Menurut Kementerian Kesihatan, hampir 180 rakyat Palestin telah dibunuh oleh tentera Israel sejak awal tahun ini.

Sekurang-kurangnya 25 warga Israel juga telah terbunuh dalam serangan berasingan pada tempoh yang sama. – Agensi


UMNO pecat ahli khianat tanding tiket parti lain

BANGI, 10 Rabiulakhir 1444H, Sabtu – UMNO menegaskan tidak akan bertolak ansur dengan mana-mana ahli parti yang bertindak khianat menjadi calon, pencadang atau penyokong kepada parti lawan.

Justeru, mana-mana ahli parti yang terlibat dalam sebarang aktiviti menyokong parti lawan bakal dipecat serta-merta keahliannya selaras dengan Fasal 20.11 Perlembagaan UMNO.

Setiausaha Agung UMNO, Datuk Seri Ahmad Maslan berkata, parti itu telah meneliti senarai calon-calon yang mengemukakan pencalonan dan diterima oleh Suruhanjaya Pilihan Raya Malaysia (SPR) bagi menyertai Pilihan Raya Umum Ke-15 (PRU15).

“Berdasarkan laporan yang diterima, terdapat ahli-ahli UMNO yang menjadi calon, pencadang dan penyokong kepada parti lawan.

“Sehubungan itu, keahlian mereka di dalam UMNO dengan ini tergugur secara automatik sesuai dengan Fasal 20.11 Perlembagaan UMNO,” katanya dalam kenyataan, hari ini.

Berdasarkan fasal itu, beliau menegaskan, UMNO memantau secara berterusan sekiranya terdapat mana-mana ahli yang terlibat degan aktiviti menyokong calon parti lawan, sepanjang tempoh kempen PRU15.

“… dan tindakan memecat keahlian mereka akan diambil serta merta.

“UMNO tidak akan bertolak ansur terhadap tindakan-tindakan khianat oleh mana-mana ahlinya,” katanya.

Sebelum ini, Ketua UMNO Bahagian Arau, Datuk Seri Shahidan Kassim dan Timbalan Menteri Perumahan dan Kerajaan Tempatan, Datuk Seri Ismail Abd Mutallib bertanding di Parlimen Arau dan Maran atas tiket Perikatan Nasional.

Manakala, Ketua UMNO Bahagian Padang Besar, Datuk Zahidi Zainul Abidin pula bertanding sebagai calon Bebas di Parlimen Padang Besar dan Dewan Undangan Negeri (DUN) Titi Tinggi.


UMNO mesyuarat tergempar babitkan ketua bahagian

KUALA LUMPUR, 24 Muharram 1444H, Isnin – UMNO mengadakan mesyuarat tergempar melibatkan Ketua-ketua Bahagian di ibu pejabat parti itu di sini hari ini.

Mesyuarat yang dipercayai bermula 12.30 tengah hari itu dipengerusikan Presiden UMNO, Datuk Seri Dr Ahmad Zahid Hamidi dan disertai Timbalan Presiden Datuk Seri Mohamad Hasan serta Naib Presiden Datuk Seri Mohamed Khaled Nordin.

Antara yang dilihat di lobi Menara Dato Onn itu ialah Pengerusi Badan Perhubungan UMNO Terengganu Datuk Seri Ahmad Said, Pengerusi Badan Perhubungan UMNO Sabah Datuk Seri Bung Moktar Radin  dan Pengerusi Badan Perhubungan UMNO Melaka Datuk Seri Ab Rauf Yusoh.

Pengamal media mula berkumpul di lobi ibu pejabat parti itu seawal 11 pagi berikutan tular mesej memanggil ketua-ketua bahagian UMNO hadir mesyuarat tergempar berkenaan.

Menurut mesej tersebut, Ahmad Zahid dan Mohamad Hasan meminta Ketua-Ketua Bahagian menghadiri pertemuan khas berhubung satu perkara amat penting demi masa depan parti.

Sehingga kini inti pati mesyuarat itu belum dapat dipastikan. – Bernama


Harga RON 97 naik 6 sen

BANGI, 14 Rejab 1443H, Rabu – Harga runcit bagi RON97 naik sebanyak enam sen seliter iaitu daripada RM3.21 kepada RM3.27.

Kementerian Kewangan (MOF) menerusi kenyataan, hari ini memaklumkan, harga runcit petrol RON95 kekal pada paras RM2.05 seliter.

“Harga runcit diesel juga kekal pada paras RM2.15 seliter,” katanya.

Kementerian itu berkata, harga itu ditetapkan bagi tempoh 17 hingga 23 Februari.

“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter.

“Sungguhpun harga pasaran sebenar bagi kedua-dua produk telah meningkat melebihi paras harga siling.

“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya.


Format SPM 2020 tak boleh diubah sewenang-wenangnya

KUALA LUMPUR, 4 Rejab 1442H, Selasa – Calon Sijil Pelajaran Malaysia (SPM) 2020 tidak perlu gusar kerana format peperiksaan awam SPM kekal sama dan tidak boleh diubah sewenang-wenangnya.

Pengarah Peperiksaan Lembaga Peperiksaan Kementerian Pendidikan, Datuk Pkharuddin Ghazali berkata, ini kerana standard sijil SPM yang dikeluarkan telah diiktiraf pakar tempatan dan antarabangsa.

“Kurikulum dan standard soalan masih sama justeru tidak akan berlaku perubahan format dan jika berlaku sekalipun, ia perlu mengambil masa yang lama iaitu minimum tiga tahun dan boleh mencecah sehingga lima tahun kerana perlukan kajian.

“Sijil SPM ini bertaraf antarabangsa kerana itu ia tidak boleh diubah sewenang-wenangnya… jika tidak, sijil kita tidak laku, anak-anak tidak boleh sambung belajar di luar negara dan tidak boleh mendapatkan biasiswa termasuk sukar untuk mendapat pekerjaan,” katanya.

Beliau berkata demikian dalam program Ruang Bicara bertajuk ‘Peperiksaan Awam Tahun 2020 Dalam Norma Baharu’ terbitan Bernama TV di sini malam tadi. – Bernama


COVID-19: Kanada longgar kemasukan pelancong asing

OTTAWA, 14 Rejab 1443H, Rabu – Kanada akan melonggarkan kemasukan pelancong antarabangsa yang sudah lengkap divaksinasi mulai 28 Februari ini selepas kes jangkitan COVID-19 di negara itu menurun.

Kelonggaran itu membenarkan pengembara untuk sekadar melakukan Ujian Pantas Antigen COVID-19 dan bukan ujian molekul, kata pegawai.

Difahamkan, ujian antigen lebih murah berbanding ujian molekul dan boleh memberi keputusan pantas dalam tempoh beberapa minit.

Langkah baharu itu – termasuk ujian rawak untuk pengembara yang telah divaksin memasuki Kanada – diumumkan oleh menteri kerajaan Persekutuan menerusi satu taklimat.

Menteri Kesihatan, Jean-Yves Duclos berkata, Kanada juga akan memantau keadaan untuk memansuhkan keperluan ujian saringan bagi warganegaranya yang telah lengkap divaksinasi.

Bagaimanapun, keputusan itu hanya tertakluk kepada mereka yang melakukan perjalanan singkat – kurang daripada 72 jam – ke luar negara seperti ke Amerika Syarikat (AS), katanya.

“Perubahan ini mungkin bukan sahaja kerana kita sudah melepasi kemuncak Omicron, tetapi atas sebab rakyat Kanada di seluruh negara telah mendengar sains dan pakar,” kata Duclos kepada pemberita.

Menurut Kementerian Kesihatan, kira-kira 80 peratus rakyat Kanada telah diberi vaksin lengkap dan lebih 40 peratus juga sudah mendapatkan dos penggalak.

Selain itu, nasihat perjalanan global untuk warga Kanada juga sedang diteliti semula.

Sebelum ini, kerajaan menghalang semua perjalanan yang tidak penting, namun kini hanya menggesa rakyat untuk mengambil langkah berjaga-jaga. – Agensi


Kerahsiaan? Kenapa susah sangat nak dedah petualang kartel daging

Oleh Siti Hafidah Abd Ghaffar

BANGI, 12 Jamadilawal 1442H, Ahad – Bagi mengelakkan rakyat rasa curiga dan sangsi, kerajaan disaran mendedahkan identiti petualang kartel yang mendalangi penyeludupan daging import dari negara sumber tidak sah, termasuk diragui status halal dan kualitinya serta jenama yang terbabit.

Pertubuhan Muafakat Sejahtera Masyarakat Malaysia (MUAFAKAT) pelik apabila identiti pihak terbabit yang melakukan jenayah besar terhadap umat Islam itu disembunyikan, melainkan jika ia untuk kerahsiaan siasatan lebih mendalam.

Bagaimanapun Ketua Media MUAFAKAT, Haji Rashidi Haris berharap tidak ada penglibatan pegawai-pegawai kerajaan dalam isu ini.

Katanya, sejak tersebarnya isu berkenaan, umat Islam di Malaysia berasa resah kerana berkemungkinan telah menjadi mangsa pemakan daging haram ini, yang telahpun berada di pasaran sekian lama.

Namun lebih menghairankan katanya, apabila petualang kartel boleh dibiarkan beroperasi sejak lebih 40 tahun.

“Ini menimbulkan persoalan keintergritian Jabatan Kemajuan Islam Malaysia (Jakim) dalam mengeluarkan logo halal secara tidak langsung mencemar kewibawaan institusi tersebut.

“Kerajaan wajar menggerakkan siasatan bersepadu hingga ke akar umbi bagi membongkar isu ini dan mengenakan hukuman setimpal terhadap semua pihak yang terlibat.

“MUAFAKAT melihat jenayah ini terlalu berat dan tidak sepatutnya ada yang terlepas daripada tindakan hukuman,” katanya dalam satu kenyataan.

Mengulas lanjut, beliau berkata, isu halal haram ini sangat sensitif di hati umat Islam terutamanya bagi orang Melayu apabila ia berkaitan dengan makan dan minum.

“Pendedahan aktiviti penyeludupan daging haram selama lebih 40 tahun oleh kartel daging sangat mengejutkan umat Islam.

“Justeru, dengan tegasnya MUAFAKAT mendesak kerajaan supaya bertindak segera terhadap kartel daging berkenaan dengan menarik balik semua daging haram yang telah terlepas dan tersebar ke dalam pasaran Malaysia.

“Kelewatan bertindak akan menyebabkan daging berkenaan sampai ke tangan umat Islam,” katanya.

Sebelum ini, negara didedahkan dengan taktik jahat kartel yang menyeludup daging sejuk beku dari China, Ukraine, Brazil dan Argentina sebelum membungkus semula daging berkenaan menggunakan logo halal dan menjualnya ke pasaran seluruh Malaysia dalam serbuan bersepadu pihak berkuasa di sebuah gudang di Senai.

Berita Harian melaporkan kartel mempunyai ‘orang dalam’ pada semua peringkat prosedur dan pemeriksaan di pintu masuk, menyebabkan mereka kebal sehingga mampu beroperasi sejak lebih 40 tahun lalu.

Kartel daging didakwa menubuhkan syarikat proksi di negara ini dan dinamakan dengan nama berunsur Islamik dan kemelayuan yang boleh meraih keyakinan pengguna Islam.

Difahamkan, modal perniagaan setiap syarikat terbabit antara RM200,000 hingga RM300,000.

Bagaimanapun, Kementerian Perdagangan Dalam Negeri dan Hal Ehwal Pengguna (KPDNHEP) menafikan kegiatan kartel daging halal palsu telah wujud di negara ini sejak 40 tahun lalu.

Timbalan Menterinya, Datuk Rosol Wahid berkata, dalang utama kartel yang membungkus semula daging import dengan logo halal dan menjualnya ke pasaran seluruh Malaysia di sebuah gudang di Senai, Johor akan didedahkan dalam waktu terdekat.


Kalimah Allah: NGO-NGO mohon perkenan Raja-Raja Melayu perbetul keadaan

Oleh Siti Hafidah Abd Ghaffar

KUALA LUMPUR, 1 Syaaban 1442H, Ahad – Sebanyak enam resolusi dikemukakan pertubuhan bukan kerajaan dalam persidangan tergempar NGO-NGO Islam dan tokoh-tokoh masyarakat dalam isu kalimah Allah 2.0, di sini, hari ini.

Ia termasuk memohon perkenan Raja-Raja Melayu selaku ketua agama Islam bagi negeri masing-masing mengambil tindakan segera untuk membetulkan keadaan supaya agama tidak terus dihina dan dipermainkan.

Selain itu, menuntut Kementerian Dalam Negeri (KDN) untuk merayu terhadap keputusan kes kalimah Allah ke mahkamah yang lebih tinggi dengan kadar segera, dan meminta penangguhan pelaksanaan keputusan hakim tersebut sehingga kes rayuan selesai.

Pada masa sama, KDN perlu mengeluarkan pekeliling baru pengharaman penggunaan perkataan-perkataan tersebut sekiranya penangguhan itu tidak dibenarkan.

Resolusi juga menuntut kerajaan dan jawatankuasa pemilihan hakim – apabila melantik hakim-hakim, pastikan mereka yang benar-benar faham sejarah perundangan negara dan menghayati Islam sebagai agama Persekutuan dalam konteks yang sebenar.

Ia menyaran agar setiap organisasi dan persatuan umat Islam mengambil serius terhadap isu ini kerana membawa implikasi besar kepada umat dan menyarankan satu memorandum bantahan dihantar kepada Majlis Agama Islam Negeri (MAIN) dengan kadar segera.

Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya yang membaca resolusi itu juga menuntut kerajaan mengadakan ‘preamble’ kepada Perlembagaan Persekutuan dengan memasukkan elemen-elemen penting bagi menjaga keutuhan Islam.

Bahkan, menggesa Dewan Bahasa dan Pustaka (DBP) selaku badan berotoriti memberikan definisi kepada ‘God’ sebagai ‘tuhan’ bagi menghilangkan pertikaian yang timbul.

Bercakap kepada pemberita, Haji Aminuddin berkata, pihaknya terkejut dan kecewa dengan keputusan Mahkamah Tinggi yang mendapati larangan penggunaan kalimah Allah oleh bukan Islam adalah salah dan tidak mengikut Perlembagaan.

Katanya, ini bercanggah dengan keputusan ‘precedent’ Mahkamah Persekutuan sebelum ini.

“Keputusan ini akan memberi ruang kepada penyalahgunaannya yang akan menyebabkan bukan sahaja kalimah Allah yang suci dan yang berkaitan akan dihina.

“Malah ia akan menimbulkan kekeliruan di kalangan umat Islam dan bukan Islam. Pintu murtad atau pemikiran pluralisme akan terbuka luas,” katanya.

Katanya lagi, pihak beliau turut menyelar mana-mana pihak yang dilihat bersungguh-sungguh untuk menggunakan kalimah suci ini yang jelas tidak sensitif dan sengaja mahu menimbulkan perselisihan di kalangan penganut agama.

“Malah ada pemimpin DAP yang melahirkan rasa syukur dengan keputusan ini,” katanya tanpa menyebut sebarang nama.

Sebelum ini, Mahkamah Tinggi memutuskan penganut agama Kristian boleh menggunakan kalimah Allah dan tiga perkataan lain, dalam penerbitan agama itu, untuk pendidikan dalam komuniti mereka.

Selain kalimah Allah, penggunaan perkataan iaitu solat, Kaabah dan Baitullah juga dibenarkan kepada orang Kristian.


Ujian awal kesan 3 kes varian Omicron di Singapura

SINGAPURA, 6 Jamadilawal 1443H, Sabtu – Singapura mengesan tiga lagi kes COVID-19 yang hasil ujian saringan awal mendapati positif varian Omicron, satu daripadanya jangkitan tempatan melibatkan seorang lagi pekerja barisan hadapan di lapangan terbang manakala dua lagi kes import.

“Ketiga-tiga kes telah lengkap divaksin dan tanpa gejala dan beransur pulih ketika menjalani pengasingan di Pusat Penyakit Berjangkit Kebangsaan (NCID),” menurut Kementerian Kesihatan (MOH) republik itu dalam satu kenyataan pada lewat Jumaat.

Kes pertama melibatkan seorang lelaki berusia 38 tahun, bekerja di bahagian perkhidmatan penumpang di Terminal Lapangan Terbang Changi.

Dikategorikan sebagai kes 276839, lelaki itu tidak berinteraksi dengan tiga kes Omicron sebelum ini.

“Kes itu tidak mempunyai kaitan dengan kes yang dilaporkan sebelum ini – Kes 276363 – yang juga melibatkan kakitangan perkhidmatan penumpang Lapangan Terbang Changi,” menurut kementerian.

Lelaki itu menjalani ujian saringan COVID-19 pada 9 Disember sebagai sebahagian Ujian Rutin Terdaftar (RRT) mingguan untuk pekerja barisan hadapan dan keputusan awal tindak balas rantai polimerase (PCR) didapati positif varian Omicron.

“Dia tidak menunjukkan gejala dan sebaik diberitahu mengenai hasil ujian itu dia telah menjalani kuarantin kendiri di rumah,” menurut MOH.

Sementara itu, kes kedua dan ketiga pula membabitkan mereka yang pulang ke Singapura melalui Lorong Perjalanan Lengkap Vaksin (VTL) dari United Kingdom (UK) pada 8 Disember.

Kementerian menyatakan kedua-duanya tidak saling berinteraksi semasa dalam penerbangan.

Dalam kenyataan berasingan, Singapura akan menggunakan dos pediatrik vaksin Pfizer-BioNTech/Comirnaty COVID-19 untuk kanak-kanak berumur lima hingga 11 tahun.

“Vaksinasi untuk kumpulan itu akan dimulakan sebelum akhir tahun ini, sebaik sahaja kami menerima dos vaksin,” menurut MOH.

MOH menyatakan dos yang disyorkan ialah satu pertiga daripada dos yang digunakan untuk mereka berumur 12 tahun ke atas — untuk dua suntikan setiap satu dos pediatrik adalah sebanyak 10 mikrogram — berselang sekurang-kurangnya 21 hari.

Kementerian juga akan melanjutkan program suntikan dos penggalak COVID-19 kepada individu berumur 18 hingga 29 tahun, mulai 14 Disember.

Sehingga kini, 96 peratus penduduk yang layak di Singapura sudah lengkap menerima vaksin COVID-19 manakala 30 peratus daripada jumlah penduduk telah mendapat dos penggalak. – Bernama


Mufti Pahang puji kesungguhan PEMBELA serah memorandum perkasa syariah

Oleh Zuhayati Yazid

BANGI, 7 Syaaban 1443H, Khamis – “Usaha Pertubuhan-Pertubuhan Pembela Islam (PEMBELA) wajar menjadi contoh serta peringatan kepada semua pihak supaya tidak melihat perundangan syariah sebagai sesuatu yang lemah, dan bergerak ke arah memartabatkan semula kedudukannya.”

Demikian kata Mufti Pahang, Datuk Seri Dr Abdul Rahman Osman yang melihat kesungguhan PEMBELA menghantar memorandum pemerkasaan undang-undang syariah kepada semua majlis agama negeri seluruh negara.

“Ini semua adalah usaha untuk memulihkan semula kedudukan perundangan syariah di negara kita yang selama ini dibiarkan begitu sahaja tanpa pembelaan sewajarnya.

“Sekiranya tiada usaha sedemikian tidak mustahil sistem perundangan syariah negara semakin diketepikan.

“Sedangkan kita sebuah negara Islam, sepatutnya kita perlu tegakkan perundangan syariah ini dan memberi keutamaan kepada perundangan tersebut,” katanya ketika dihubungi Ismaweb.net, hari ini.

Beliau berkata demikian sebagai mengulas penyerahan memorandum pemerkasaan undang-undang syariah kepada Majlis Ugama Islam dan Adat Resam Melayu Pahang (Muip) oleh PEMBELA Pahang, semalam.

Sebelum ini, Pengerusi PEMBELA, Haji Aminuddin Yahaya bersama perwakilan negeri-negeri menghantar memorandum secara serentak kepada majlis agama Islam negeri masing-masing, Selasa lalu.

Dalam pada itu, Abdul Rahman berkata, beliau melihat langkah PEMBELA menghantar memorandum sebagai satu langkah yang tepat bagi meletakkan kedudukan sebenar perundangan syariah dalam negara.

“Ini adalah permulaan, sekiranya bukan kita yang mulakan siapa lagi yang mahu pertahankan sistem perundangan syariah yang menjadi tunggak kepada perundangan sebenar,” katanya.

Beliau turut melahirkan kekecewaaan berikutan banyak kekalahan melibatkan kes-kes perundangan syariah di negara yang kesemuanya berpunca daripada kelemahan sistem perundangan ini sendiri.

“Sedangkan semuanya bukan disebabkan fakta tetapi disebabkan faktor teknikal yang digunakan menyebabkan kita kehilangan hak yang sebenar,” katanya.

Justeru, perundangan syariah perlu ditempatkan di kedudukan yang sebenar sekali gus ditegakkan.

Malah, tegasnya, menjadi kewajiban kepada semua umat Islam di negara ini untuk mempertahankannya.

Pautan terdahulu;


SPRM nafi tak keluarkan notis pada Justin Lim

PUTRAJAYA, 6 Muharam 1445H, Isnin – Suruhanjaya Pencegahan Rasuah Malaysia (SPRM) menafikan yang mereka tidak pernah mengeluarkan sebarang notis kepada Ketua Pegawai Eksekutif Sersol Bhd Datuk Justin Lim Hwa Tat, untuk tampil membantu kes siasatan SPRM.

SPRM dalam satu kenyataan hari ini memaklumkan, suruhanjaya tersebut telah berusaha mengesan Lim dengan pergi ke dua buah kediamannya di Kuala Lumpur pada 26 Jun untuk menyerahkan notis, namun salah sebuah premis tersebut telah dijual manakala sebuah lagi tidak dihuni olehnya.

Pada hari sama (26 Jun), SPRM juga telah pergi ke pejabatnya di ibu negara dan Johor, namun Lim tiada di lokasi tersebut.

SPRM dalam kenyataan itu memaklumkan, hasil semakan dengan Jabatan Imigresen juga mendapati Lim telah meninggalkan negara pada Februari lepas, serta tiada rekod masuk kembali ke negara ini.

“Sehubungan itu, SPRM telah mengeluarkan kenyataan media pada 12 Julai 2023 yang lengkap dengan nombor telefon serta emel pegawai penyiasat bagi mengesan Justin (Lim) dan kenyataan itu merupakan notis yang rasmi dan sah,” menurut kenyataan SPRM itu.

Lim dalam satu kenyataan semalam (23 Julai) mendakwa, tidak mendapat sebarang notis daripada SPRM selepas menyenaraikan dirinya sebagai individu yang dikehendaki bagi membantu dalam siasatan.

Lim juga dilaporkan berkata melantik Tetuan Gobind Singh Deo & Co untuk mewakili dirinya sebagai wakil undang-undang semasa proses siasatan.

Pada 13 Julai, Sersol Bhd menyatakan telah dihubungi SPRM untuk siasatan berkaitan pembayaran tertentu yang dibuat oleh syarikat itu kepada pihak ketiga, yang telah diluluskan dan diarahkan oleh Ketua Pegawai Eksekutifnya Lim.

Kenyataan SPRM itu memaklumkan, pihaknya bersedia untuk menerima sebarang tindakan undang-undang daripada Lim dalam hal berkenaan, namun menegaskan bahawa beliau perlu terlebih dahulu tampil memberi kerjasama dengan SPRM, berkaitan siasatan kes. – Bernama


Lebih sejuta desak Google masuk semula Palestin dalam peta

BANGI, 2 Zulhijjah 1441H, Khamis – Lebih satu juta orang dari seluruh dunia telah menurunkan tandatangan mendesak Google memasukkan Palestin di dalam petanya.

Setakat jam 4 petang, petisyen atas talian ‘GOOGLE: Put Palestine On Your Maps!’ yang dilancarkan aktivis pro-Palestin di laman web change.org. berjaya mengumpulkan 1,084,796 tandatangan.

“Menurut Google, Palestin tidak wujud. Peninggalan Palestin adalah penghinaan yang amat berat bagi rakyat dan melemahkan usaha berjuta-juta orang yang terbabit dalam kempen untuk menjamin kemerdekaan dan kebebasan Palestin dari penjajahan dan penindasan Israel.

“Ini adalah masalah penting, kerana Peta Google kini dianggap pasti oleh rakyat di seluruh dunia, termasuk wartawan, pelajar dan lain-lain yang melakukan penyelidikan mengenai keadaan Israel-Palestin.

“Sama ada secara sengaja atau tidak, Google seolah-olah terbabit dalam pembersihan etnik kerajaan Israel terhadap Palestin,” kata jurucakap petisyen berkenaan, Zak Martin.

Sebelum ini, syarikat teknologi terkemuka Google menjadi sasaran netizen apabila didakwa memadam nama ‘Palestin’ dalam aplikasi Google Maps milik syarikat itu.

Mereka turut mempertikaikan tindakan syarikat itu mengekalkan nama negara yang sejak puluhan tahun ‘menjarah’ tanah Palestin iaitu Israel.

Palestin diiktiraf oleh Persatuan Bangsa-Bangsa Bersatu (PBB) dan 136 anggotanya sebagai negara merdeka, tetapi tidak di Amerika Syarikat di mana terletaknya ibu pejabat Apple dan Google.

‘Penghapusan’ itu secara kebetulan berlaku selepas Presiden Israel, Benjamin Netanyahu berjanji untuk merampas beberapa wilayah di Tebing Barat.

Ancaman tersebut telah mencetuskan kritikan global dengan banyak negara menyebutnya sebagai ‘pelanggaran hak asasi manusia’.


Sindiket penyeludupan mungkin beralih ke sempadan Perak

IPOH, 17 Rabiulakhir 1442H, Khamis – Polis tidak menolak kemungkinan pengawasan dan kawalan ketat di sempadan Malaysia-Thailand di Perlis dan Kedah, membuatkan sindiket penyeludupan beralih arah ke sempadan Pengkalan Hulu, Perak dan Betong di Wilayah Yala selatan Thailand.

Ketua Polis Perak Datuk Mior Faridalathrash Wahid berkata, ketika ini sempadan Pengkalan Hulu-Betong itu kurang menjadi perhatian penyeludup bagi menjalankan aktiviti haram, kerana bentuk muka bumi yang berbukit bukau dan dilitupi hutan tebal.

“Disebabkan itu sempadan ini bukan pilihan utama untuk penyeludupan, tapi tidak menolak kemungkinan laluan itu mungkin menjadi sasaran selepas ini dan sudah pasti kita setiap masa memperketat kawalan bersama beberapa agensi keselamatan yang lain.

“Jarak antara pintu sempadan di Pengkalan Hulu dengan pekan paling dekat dalam kawasan negara jiran iaitu Bentong hanya 700 meter jadi tahap kawalan amat tinggi,” katanya ketika ditemui Bernama di Ibu Pejabat Polis Kontinjen (IPK) Perak di sini, pada Selasa.

Beliau berkata penugasan keselamatan dan pemantauan di sempadan yang mempunyai tembok sepanjang 12 kilometer (km) dan pagar kawat duri 11.4km, turut melibatkan agensi lain seperti Angkatan Tentera Malaysia, Agensi Kawalan Sempadan (Aksem), Jabatan Kastam Diraja Malaysia dan Jabatan Imigresen.

Katanya sesiapa yang ingin memasuki kawasan sempadan perlu melalui sekatan jalan raya (SJR) di Kompleks Imigresen, Kastam, Kuarantin dan Keselamatan (ICQS) Bukit Berapit, Pengkalan Hulu, yang turut dibantu Batalion 18 Pasukan Gerakan Am (PGA).

Mior Faridalathrash berkata tidak dinafikan berlaku penyeludupan di sempadan itu, terutama melibatkan barangan makanan seperti minyak masak, tepung gandum, gula, susu dan beras Thailand, selain ketum, dadah, senjata api tetapi bukan dalam jumlah yang besar.

Katanya bagi tempoh Januari hingga September lepas, sebanyak 14 kes penyeludupan direkodkan yang membawa kepada penangkapan sembilan individu, termasuk seorang bukan warganegara.

“Antara rampasan yang cuba diseludup bagi tempoh itu adalah tiga kenderaan, 117,316 batang rokok dan lebih 1,000 liter minuman keras dengan keseluruhan nilai rampasan sebanyak RM330,537,” katanya.

Ditanya sama ada pasukan keselamatan di sempadan Perak pernah menerima ancaman atau diserang penyeludup, Mior Faridalathrash berkata pihaknya tidak menerima laporan mengenai perkara tersebut setakat ini.

Dalam pada itu, Mior Faridalathrash berkata pihaknya turut meningkatkan risikan bagi membanteras sindiket penyeludupan yang menggunakan Jalan Raya Timur Barat (JRTB) Gerik-Jeli untuk membawa daun ketum dari Kedah ke Kelantan. – Bernama


Nama asal Bukit Melaka beri makna besar dari sudut sejarah

BANGI, 28 Rejab 1443H, Rabu – Polemik cadangan penukaran nama Bukit St Paul di Bandar Hilir kini berakhir apabila tempat bersejarah itu sudah dikenali dengan nama asalnya iaitu Bukit Melaka.

Ini selepas Perbadanan Muzium Melaka (PERZIM) sudah pun memasang papan tanda pengenalan atau papan arah yang menamakan ianya sebagai Bukit Melaka.

Pengurus Besar PERZIM, Mohd Nasruddin Rahman berkata, ia bagi mengelak kekeliruan yang timbul khususnya dalam kalangan pelancong yang datang bersiar-siar di kawasan itu.

Menyifatkannya sebagai langkah yang sangat baik, Naib Presiden Ikatan Muslimin Malaysia (ISMA), Mohd Noor Azib Asmangi berkata, perkembangan itu bukan sahaja membawa makna besar dari sudut sejarah, bahkan juga satu langkah positif untuk mengekalkan Melaka sebagai pusat perkembangan tamadun Melayu, Islam sebagaimana dahulu.

“Perubahan kepada Bukit St Paul sebenarnya tidak sesuai kerana Melaka bukan bandar Portugis dan Melaka juga tidak menjadikan Kristian sebagai identiti agama.

“Tahniah kepada Kerajaan Negeri Melaka yang mengembalikan nama Bukit St Paul kepada nama asalnya Bukit Melaka,” katanya dalam kenyataan, hari ini.

Pada masa sama, beliau turut mengucapkan tahniah kepada Pemuda ISMA yang turut terbabit dalam membuat bantahan nama Bukit St Paul ketika sambutan kempen kemerdekaan pada tahun 2020.

“Dengan kerjasama PERZIM, Kempen Kemerdekaan ISMA pada ketika itu telah membuat bantahan dan piket di Bukit Melaka dan menuntut supaya nama bukit tersebut dikembalikan kepada namanya yang asal.

“Tahniah kepada Pengurus Besar PERZIM, Tuan Mohd Nasruddin Rahman di atas usaha yang berterusan pihak muzium untuk menuntut nama Bukit Melaka sebagai nama rasmi tempat tersebut.

“Semoga nama-nama bersejarah seumpama ini akan terus kekal kepada namanya yang asal,” katanya.

Pada Ogos 2020, Pemuda ISMA DAN Belia Pertubuhan-Pertubuhan Pembela Islam (PEMBELA) mengadakan himpunan aman di Bukit Melaka, sekali gus melancarkan kempen ‘Tukar Nama Asal, Hapus Jejak Penjajah’.

Bahkan, perjuangan menukarkan nama asal Bukit Melaka juga turut disertakan dengan penyerahan petisyen sokongan daripada ISMA Melaka kepada PERZIM – yang mendapatkan 16,388 tandatangan rakyat Malaysia.


Lelaki dipenjara 26 bulan hina Islam, Nabi Muhammad

KUALA LUMPUR, 25 Zulkaedah 1441H, Jumaat – Seorang lelaki dipenjara 26 bulan oleh Mahkamah Sesyen di sini hari ini selepas didapati bersalah atas dua pertuduhan menghina Nabi Muhammad, agama Islam dan Presiden PAS Datuk Seri Abdul Hadi Awang menerusi laman sosial Facebook tahun lepas.

Hakim M. M Edwin Paramjothy menjatuhkan hukuman penjara 26 bulan bagi pertuduhan pertama dan enam bulan penjara untuk pertuduhan kedua ke atas Danny Antoni, 29, serta memerintahkan hukuman itu berjalan serentak dari tarikh tangkap pada 6 Mac 2019.

Dalam penghakimannya, Edwin berkata jenayah menghina agama seseorang dilakukan bukan sahaja terhadap individu yang disasarkan tetapi juga ke atas nilai dan fungsi yang diwakili agama tersebut.

“Persoalan dalam setiap kes ialah sama ada perkataan yang digunakan adalah dalam bentuk yang boleh menimbulkan kejahatan substantif, yang mana badan perundangan telah menggubal undang-undang untuk mencegahnya.

“Walaupun kebebasan bersuara membenarkan kebebasan mengkritik, hak ini tidak membenarkan individu untuk menghina. Undang-undang melindungi kebebasan beragama menerusi penggubalan atau pengukuhan kerangka kerja nasional dan perundangan bagi mencegah cercaan terhadap agama dan melabel kumpulan-kumpulan agama dengan stereotaip negatif,” katanya.

Edwin menambah agama merupakan sesuatu yang peribadi serta mempunyai tempat yang istimewa bagi penganutnya, dan tidak dapat dinafikan dalam kes itu bahawa hantaran tidak sesuai, tidak bertanggungjawab serta bersifat provokatif berdasarkan kaum dan agama yang dibuat tertuduh telah melanggar parameter kebebasan bersuara yang diperuntukkan di bawah Perlembagaan Persekutuan.

Apatah lagi hantaran itu boleh membakar sentimen terhadap agama Islam, katanya.

“Apabila dilihat secara objektif, seseorang itu dapat merumuskan kata-kata atau hantaran sedemikian bukanlah sebahagian daripada penjelasan mana-mana idea dan mempunyai nilai sosial yang sangat rendah. Apa juga manfaat daripada paparan itu tidak sebesar kepentingan, ketenteraman dan keamanan masyarakat. Kata-kata yang dikeluarkan itu menyebabkan kerosakan dan boleh menggugat keamanan,” katanya.

Danny dituduh menggunakan akaun Facebook atas nama Danny A’antonio Jr untuk memuat naik hantaran menghina Nabi Muhammad dan Islam yang boleh menggugat keharmonian di antara umat Islam dan bukan Islam pada 1.21 pagi, 9 Jan 2019 mengikut Seksyen 298A (1) (a) Kanun Keseksaan yang memperuntukkan hukuman penjara maksimum lima tahun.

Dia juga dituduh melakukan kesalahan sama terhadap Abdul Hadi di tempat, tarikh dan masa yang sama menurut Seksyen 233 (1)(a) Akta Komunikasi dan Multimedia 1998 yang boleh dihukum di bawah Seksyen 233(3) yang memperuntukkan denda maksimum sehingga RM50,000 atau penjara sehingga setahun atau kedua-duanya.

Kedua-dua hantaran tersebut dibaca di Pejabat Bahagian Siasatan Jenayah Siber dan Multimedia, Jabatan Siasatan Jenayah Komersial, Ibu Pejabat Polis Bukit Aman, Menara KPJ di sini pada 10 pagi 4 Mac 2019.

Pendakwaan dikendalikan Timbalan Pendakwa Raya Julaila Jamaludin sementara tertuduh tidak diwakili peguam. – Bernama


Malaysia jangan sesekali ikut Singapura terima LGBTQ

BANGI, 24 Muharram 1444H, Isnin – Pemimpin Malaysia jangan sesekali menggadaikan nilai negara dengan tunduk kepada sebarang tekanan daripada pihak asing, terutama Amerika Syarikat (AS).

Ini termasuklah membenarkan dan menormalisasi amalan serta budaya songsang seperti lesbian, gay, biseksual, transgender dan queer (LGBTQ).

Perkara itu disuarakan Presiden Perikatan Wanita Antarabangsa Institusi Keluarga dan Pendidikan Berkualiti (WAFIQ), Prof Dr Rafidah Hanim Mokhtar.

Beliau menegaskan perkara itu susulan merujuk keputusan negara jiran, Singapura yang memansuhkan undang-undang berkaitan gay dan menghapuskan jenayah seks sesama lelaki.

“Kerajaan akan memansuhkan s3777A dan menghapuskan jenayah seks antara lelaki. Saya percaya ini adalah perkara yang betul untuk dilakukan dan kebanyakan rakyat Singapura kini akan menerimanya.

“Ini akan membawa undang-undang selaras dengan adat istiadat sosial semasa dan saya berharap dapat memberikan sedikit kelegaan kepada gay di Singapura,” kata Perdana Menterinya, Lee Hsien Loong di Twitter.

Mengikut undang-undang itu, mana-mana lelaki yang melakukan perbuatan tidak senonoh dan keterlaluan dengan lelaki lain boleh dikenakan hukuman penjara sehingga 2 tahun.

Menerusi perkongsian Prof Rafidah di Facebooknya, keputusan Singapura itu dibuat selepas Speaker Dewan Perwakilan AS, Nancy Pelosi melawat negara berkenaan pada 1 Ogos lalu.

Tangkap layar yang dikongsikan Prof Rafidah itu mendakwa, Pelosi meminta kumpulan peniaga asing untuk menyokong komuniti LGBTQ tempatan, memandangkan lebih banyak syarikat dari AS menubuhkan pejabatnya di Singapura.

Menurut Prof Rafidah, Speaker Dewan Perwakilan AS itu juga ada melawat Malaysia baru-baru ini.

“Pemimpin Malaysia jangan sekali-kali menggadaikan nilai kita atas tekanan USA,” katanya.


Ahmad Idham mahu PD jadi setanding Pulau Langkawi

PORT DICKSON, 23 Rabiulakhir 1444H, Jumaat – Penstrukturan semula Port Dickson perlu dilaksanakan supaya lokasi pelancongan utama itu setanding dengan Pulau Langkawi yang terkenal di seluruh dunia.

Calon Parti Pejuang Parlimen Port Dickson, Dr Ahmad Idham Ahmad Nadzri berkata, tiga masalah utama yang berlaku di daerah tersebut telah dikenal pasti termasuk pemilikan tanah dan projek pembangunan terbengkalai.

“Kemudahan infrastruktur di Port Dickson juga saya lihat amat menyedihkan. Saya mahu lihat Port Dickson sentiasa menjadi lokasi pilihan penggambaran filem ataupun drama.

“Saya orang seni dan saya akan gunakan kelebihan itu untuk menjayakan impian berkenaan.

“Saya juga mempunyai hubungan yang baik dengan agensi perfileman di Malaysia serta rakan-rakan dalam industri hiburan dan impian ini tidak mustahil,” katanya.

Terdahulu beliau membuat pecutan akhir dengan mengadakan pertemuan orang ramai di sebuah restoran di Kampung Si Rusa, hari ini.

Beliau yang juga pengarah drama telah mengenal pasti isu yang menjadi kontroversi di pantai peranginan berkenaan.

“Saya sudah berjumpa dengan pihak berkuasa tempatan.

“Semua isu dan aduan rakyat di Port Dickson ini memang boleh diselesaikan jika ada pemimpin yang betul,” jelasnya.

Dr Ahmad Idham antara lima calon yang merebut kerusi Parlimen tersebut masuk calon Pakatan Harapan (PH) Datuk Seri Aminuddin Harun, calon Barisan Nasional (BN), Datuk P.Kamalanathan, calon Perikatan Nasional (PN) Rafiei Mustapha dan calon Bebas, Abdul Rani Kulup Abdullah.


Ada pihak menyamar ambil buku saringan COVID-19 di premis perniagaan

MELAKA, 19 Muharram 1442H, Isnin – Jabatan Kesihatan Melaka mengesan tindakan sekumpulan pihak tidak bertanggungjawab yang menyamar sebagai kakitangan Kementerian Kesihatan dan mengambil buku saringan kesihatan COVID-19 di beberapa premis perniagaan di sekitar daerah Melaka Tengah semalam.

Exco Kesihatan dan Anti Dadah Melaka Rahmad Mariman berkata, perbuatan itu dikesan selepas beberapa pengusaha perniagaan terbabit membuat aduan kepada Jabatan Kesihatan negeri, dan seterusnya membuat laporan polis.

Beliau berkata, berdasarkan maklumat pengusaha premis berkenaan, penyamaran dilakukan secara berkumpulan melibatkan dua atau tiga individu, dan mereka turut menunjukkan kad kuasa kononnya kakitangan Jabatan Kesihatan serta membawa satu borang sebelum mengambil buku saringan kesihatan COVID-19.

“Kita bimbang kalau perkara ini terus berlaku ia boleh menyebabkan masyarakat hilang kepercayaan untuk menulis data peribadi semasa membuat pendaftaran hendak memasuki premis perniagaan.

“Kita juga khuatir data peribadi pelanggan yang diambil akan dimanipulasi pihak tidak bertanggungjawab serta boleh menyebabkan ugutan jenayah atau sindiket penipuan melalui panggilan telefon,” katanya pada sidang akhbar di sini, hari ini.

Rahmad berkata susulan itu, Pejabat Kesihatan Melaka Tengah juga telah membuat laporan polis agar siasatan lanjut dapat dilakukan bagi mengekang tindakan pihak tidak bertanggungjawab berkenaan.

Beliau seterusnya menggesa pengusaha premis perniagaan di Melaka agar tidak memberi akses mudah atau membenarkan mana-mana pihak mengambil buku saringan kesihatan COVID-19 yang dikhaskan untuk merekod maklumat peribadi pelanggan.

Katanya buku berkenaan hanya boleh diperiksa kakitangan Jabatan Kesihatan negeri atau pejabat kesihatan daerah atau pihak polis bagi tujuan memastikan prosedur operasi standard (SOP) yang ditetapkan dipatuhi.

“Jabatan Kesihatan Melaka ingin menegaskan bahawa tiada arahan dan tindakan sedemikian (mengambil buku saringan kesihatan COVID-19) daripada jabatan atau pejabat kesihatan daerah. Pemilik premis perlu melindungi data peribadi pelanggan dan diletakkan buku saringan kesihatan COVID-19 dalam dalam perhatian mereka,” katanya.

Sementara itu, Ketua Polis Daerah Melaka Tengah, ACP Afzanizar Ahmad mengesahkan menerima laporan daripada pihak Jabatan Kesihatan Negeri serta peniaga dan siasatan lanjut sedang dijalankan dan tiada tangkapan dilakukan setakat ini. -Bernama